
<1. סקירה כלכלית מאת נגידת בנק ישראל, ד"ר קרנית פלוג>
<היו"ר משה גפני:>
בוקר טוב, אני מתכבד לפתוח את ישיבת ועדת הכספים. אני מקדם בברכה את נגידת בנק ישראל ד"ר קרנית פלוג, שתציג גם את התקציב וגם סקירה כלכלית על מה שקורה בארץ שלנו. שמעתי השבוע שאתם אומרים, שאם יימשכו מכירות הדירות הללו שיש היום, אז המחיר ירד. פעם ראשונה אני שומע בנושא של הדירות אמירה אופטימית של בנק ישראל. זה גורם לאופטימית, על אף שהשאלה באמת היא שאלה קשה בנושא של הדירות לזוגות צעירים, למשפחות. 
זה הפך להיות בעיה מאוד מאוד קשה של החברה בישראל. גם אם יש ניצנים של התגברות על עליית מחירים, ולנסות לייצב את המשק באיזושהי צורה, ובאמת במצב יותר טוב מאשר היה בעבר, עם הדירות אנחנו לא רואים אופטימיות. ולכן יהיה מאוד חשוב לשמוע אותך בין היתר גם בעניין הזה. יש לנו הרבה בעיות עם הנושא הזה של הבנק. 
גם מעניין לעניין באותו עניין בנושא של הדירות, עם נכי צה"ל, עם נכים בכלל. דיברנו על העניין הזה, עדיין אין פתרון. לא בטוח שהפתרון הוא בבנק ישראל, אני מניח שהפתרון הוא בממשלה, אבל הנושא הזה שאין לו פתרון הוא כתם על החברה הישראלית. נכי צה"ל ונכים בכלל שאינם יכולים לעשות ביטוח, מכיוון שבחברות הביטוח לא עושים להם ביטוח, ומכיוון שלא עושים להם ביטוח הם גם לא מקבלים משכנתאות, כאילו החברה עומדת מהצד ונותנת להם להתמודד ללא יכולת להתגבר על הבעיה הזאת, נכים בכלל ונכי צה"ל בפרט. נדבר גם על העניין הזה.
אבל בכל מקרה אאפשר קודם כול את הבמה לרשותך כדי שתציגי את הדברים. אבל לפני זה, הצעה לסדר? כן, איתן ברושי, בבקשה.
<איתן ברושי (המחנה הציוני):>
אדוני היושב-ראש, חברי הכנסת, וגם אני מקדם בברכה את הנגידה, הכנסת אמורה לדון השבוע בהשלמת המהלך של תיקון 27. ובתוך זה יש גם מרכיב של מחיר המים. ועדת הכספים, אינני יודע אם על דעתך, היושב-ראש, לא שותפה.
<היו"ר משה גפני:>
לא.
<איתן ברושי (המחנה הציוני):>
לא שותפה למהלך, ואני מבקש שתתערב.
<היו"ר משה גפני:>
טוב.

<איתן ברושי (המחנה הציוני):>
משום שמדובר פה במחיר המים גם לצרכנים הביתיים, וכתוצאה מהחלטה לפי דעתי שגויה, גם מחיר המים לחקלאות ולחקלאים.
<היו"ר משה גפני:>
זה בוועדה משותפת של - - -
<איתן ברושי (המחנה הציוני):>
זה בוועדה משותפת של כלכלה ופנים. ועדת הכספים לא קיימת. יש מוסד שנקרא רשות המים, ובגלל שזה רק הצעה לסדר, אני לא יכול להאריך, אני רק אומר שקורה פה דבר לא נכון, שגורם לפי דעתי לעיוות ולנזק גדול, מאחר שהדיון הזה עכשיו הוא לא על המים ולא על החקלאות, הוא רק על התנהלות הוועדה.
<היו"ר משה גפני:>
אני הולך לדבר עם יושב-ראש הוועדה.
<איתן ברושי (המחנה הציוני):>
אני מבקש שההתערבות תהיה מיידית, אחרת יש פה, לפי דעתי, משבר גדול.

<עודד פורר (ישראל ביתנו):>
אני רוצה להוסיף, אדוני, בהצעה לסדר הזו, גם כן כהצעה לסדר. התיקון 27 שעליו מדברים, בתוכו יש חקיקה שיש בה סמכויות לוועדת הכספים לקבוע את מחיר היטל ההפקה של המים. הסמכויות האלה הולכות להילקח ולהינתן לפקידות או לאיזשהו מנגנון אחר לא בכנסת. מה שקורה זה מוציאים מוועדת הכספים, בלי שוועדת הכספים בכלל חלק מהדיון על העניין הזה.
ברור לחלוטין שהמהלך הזה יוביל לייקור מחירי המים. זה קרה בכל פעם שעשו והוציאו מהידיים של הכנסת את היכולות האלה. אנחנו נמצא עם ייקור מחירי המים לחקלאות שיתגלגלו לצרכנים, ובסוף גם לצרכנים.
<היו"ר משה גפני:>
טוב, תודה רבה. הנגידה ד"ר קרנית פלוג, בבקשה.
<נגידת בנק ישראל קרנית פלוג:>
תודה רבה, אדוני היושב-ראש. שלום לכולם. אפתח בסקירה מקרו-כלכלית על מצב המשק, אם הדבר הזה יעבוד.

<היו"ר משה גפני:>
עובד?

<נגידת בנק ישראל קרנית פלוג:>
לא.

<חיים ילין (יש עתיד):>
אולי צריך לעבור עוד חדר? בסוף נמצא את החדר שאפשר - - -
<מיקי רוזנטל (המחנה הציוני):>
יש לנו את זה גם לפנינו בנייר.
<היו"ר משה גפני:>
יש לנו את זה, כן.
<נגידת בנק ישראל קרנית פלוג:>
אוקיי. אם יש את זה לפניכם אז - - - 

<מיקי רוזנטל (המחנה הציוני):>
בתקציב תוסיף להם כמה שקלים שייקנו איזה מחשב.

<נגידת בנק ישראל קרנית פלוג:>
תודה רבה.

אוקיי, אז אתחיל עם התייחסות למצב המקרו-כלכלי, אחר כך אדבר קצת על המדיניות המוניטרית. אחר כך אני רוצה להתייחס בצורה קצת יותר נרחבת לתמונת מצב כלכלית חברתית, הסתכלות קצת יותר ארוכת טווח. ואחר כך אני רוצה לומר כמה מילים על המערכת הפיננסית.
אז נתחיל עם המצב המקרו-כלכלי, ואני בשקופית 4. אז כפי שאפשר לראות, המשק הישראלי – יש לזה עכשיו חיים משלו, אז הוא גם זז לבד.
<מיקי רוזנטל (המחנה הציוני):>
זה צמיחה.

<נגידת בנק ישראל קרנית פלוג:>
זה אני לא בטוחה שהייתי מגדירה את זה.

<מיקי רוזנטל (המחנה הציוני):>
כן, אני יודע.

<נגידת בנק ישראל קרנית פלוג:>
אז כמו שאפשר לראות, מחזור העסקים בישראל מאוד מתואם עם זה של הכלכלה הגלובלית. אגב, הקו הכחול זה הצמיחה בישראל, האדום זה המדיניות המפותחות, הירוק זה המתפתחות.
<עודד פורר (ישראל ביתנו):>
יש אפשרות לראות גם מה הייתה התחזית בכל שנה, בהשוואה למה שקרה בפועל?
<נגידת בנק ישראל קרנית פלוג:>
יש אפשרות, רק אין לי את זה כאן. אני יכולה להגיד שהצמיחה בדיעבד העולמית יותר איטית. ובאופן כללי ראינו די הרבה עדכונים כלפי מטה בשנים האחרונות, של הצמיחה הגלובלית. אין לי פה את מה הייתה התחזית, היא השתנתה לאורך זמן.
<עודד פורר (ישראל ביתנו):>
לא, על 2016, זה ככה - - -

<נגידת בנק ישראל קרנית פלוג:>
נבדוק מה הייתה התחזית - - -

<עודד פורר (ישראל ביתנו):>
הייתה התחזית ומה הצמיחה בפועל.

<נגידת בנק ישראל קרנית פלוג:>
הצמיחה בפועל, לפי העדכון האחרון של הלשכה המרכזית לסטטיסטיקה ב-2016, הייתה 3.8%. יותר גבוה ממה שהיה חזוי קודם לכן. מה שאפשר לראות כאן זה שהצמיחה אצלנו היא גבוהה יחסית, היא דומה לזאת של המדינות המתפתחות, אבל צריך להזכיר שהאוכלוסייה אצלנו גדלה מהר יותר, ומבחינת צמיחה לנפש אנחנו עם צמיחה שהיא בין הצמיחה במדינות המפותחות לזו שבמדינות המתפתחות.
<יעל כהן-פארן (המחנה הציוני):>
במדינות המתפתחות לוקחים ממוצע של כולם? זאת אומרת, סופרים ביחד את סין והודו את ה-Least Developed?
<נגידת בנק ישראל קרנית פלוג:>
כן. סופרים את המדינות המתפתחות וממצעים.

<יעל כהן-פארן (המחנה הציוני):>
כי יש עם פערים מאוד גדולים.
<נגידת בנק ישראל קרנית פלוג:>
בוודאי. אז מטבעם של ממוצעים זה שהם מכלילים קבוצה עם שונות. 

כמו שראינו, כלכלת ישראל מתפתחת בסך הכול יחד עם הכלכלה הגלובלית, והערוץ העיקרי שדרכו הפעילות הגלובלית משפיעה עלינו זה הערוץ של הסחר העולמי. באופן כללי, אחד מהקשרים האמפיריים הכי חזקים שאנחנו מכירים בין משתנים כלכליים זה מה קורה לייצוא שלנו ומה קורה לסחר העולמי, שהוא איזה פרוקסי לביקוש העולמי לייצוא.
מה שאפשר לראות כאן זה שבשנתיים האחרונות הביצועים של הייצוא הישראלי הם נחותים מהגידול של הסחר העולמי, שהוא כשלעצמו גדל היום הרבה יותר - - -
<איתן ברושי (המחנה הציוני):>
שרגא ברוש אומר שלא מקימים פה מפעלים, רק מקימים בחוץ לארץ.

<נגידת בנק ישראל קרנית פלוג:>
אז זה מבטא בעצם את העובדה שהסחר בסחורות אצלנו, הייצוא שלנו של מוצרים, לא של שירותים, באמת גדל פחות מאשר הסחר העולמי בסחורות. לעומת זאת בשירותים, שהופכים להיות חלק הולך וגדל מהייצוא שלנו, הביצועים של ייצוא השירותים אצלנו הם יותר טובים מאשר הסחר העולמי בשירותים. זה קשור גם לשאלות של פריון, של השער חליפין וכו', אתייחס לזה בהמשך, אבל בהחלט הביצועים של הייצוא במוצרים אצלנו הם פחות טובים מאשר הביקוש הגלובלי.
מצב שוק העבודה – אני צריכה פה עזרה.
<היו"ר משה גפני:>
מה שמוכיח שבאמת צריך להתנהל נורמלי, לא עם מחשבים כמו פעם. אני רואה פה הכול ברור.
<מיקי רוזנטל (המחנה הציוני):>
הקשר הבין אישי הוא הרבה יותר סימפטי מאשר - - -
<נגידת בנק ישראל קרנית פלוג:>
אוקיי. אז אם אתם מסתכלים על שקופית מספר 6, אפשר לראות את המצרפים העיקריים של שוק העבודה. ומה שאפשר לראות באופן כללי זה ששיעור ההשתתפות בשוק העבודה גדל לאורך זמן, אוכלוסיות נכנסות לשוק העבודה. שוק העבודה מצליח לייצר מספיק מקומות עבודה, ואנחנו רואים גידול מתמשך בתעסוקה. ושיעור האבטלה, ופה אני מדברת על האוכלוסייה של גילאי 64-25 עומד על פחות מ-4%, שזה הישג מאוד גדול, או ביטוי לזה ששוק העבודה בסך הכול חזק.
<עודד פורר (ישראל ביתנו):>
מה ההבדל בין השתתפות לתעסוקה?
<נגידת בנק ישראל קרנית פלוג:>
השתתפות זה מי שרוצה לעבוד. זה כולל את כל מי שעובד או מחפש עבודה באופן פעיל. תעסוקה זה מישהו שגם מועסק.
<מיקי רוזנטל (המחנה הציוני):>
יש כ-250,000 איש במדינת ישראל שמוגדרים – הם לא מסוגלים לעבוד בכלל, והם לא נספרים - - - הם לא עובדים אבל הם לא נספרים.
<היו"ר משה גפני:>
הצמיחה בשיעור האבטלה - - -
<איתן ברושי (המחנה הציוני):>
אבל זה לא מנחם, רמת השכר נמוכה.
<מיקי רוזנטל (המחנה הציוני):>
בסדר. זה עדיין יותר מטוב ממה שהיה יכול.
<נגידת בנק ישראל קרנית פלוג:>
אני רק רוצה להזכיר שבאירופה שיעור האבטלה הוא בערך 10%. ויש מדינות ששיעור האבטלה של הצעירים הוא 50%.
<יעל כהן-פארן (המחנה הציוני):>
כי הם מקבלים הכול מהמדינה, אז זו סיטואציה אחרת לגמרי.
<נגידת בנק ישראל קרנית פלוג:>
בוודאי. מה שזה מבטא זה את זה שהמצב המקרו-כלכלי הוא מצב טוב. אגיע אחר כך גם לפערים וגם לאוכלוסיות שונות.
<יעל כהן-פארן (המחנה הציוני):>
השאלה אם בכלל זה נתון שאנחנו משווים את עצמנו אליו. נגיד, גיל הסטודנטים. זה שבנורבגיה ובדנמרק הם לא צריכים לעבוד ופה הם צריכים לעבוד. אז יופי שיש להם 100% אבטלה עד גיל 25. כל הכבוד להם.
<עודד פורר (ישראל ביתנו):>
אבל בנורבגיה ודנמרק הם גם נכנסים כבר להיות סטודנטים בגיל 18, ופה בגיל - - -

<יעל כהן-פארן (המחנה הציוני):>
נכון, 25-18.

<עודד פורר (ישראל ביתנו):>
פה הם נכנסים בגיל 22-21.
<יעל כהן-פארן (המחנה הציוני):>
השאלה היא אם זה לטובתנו או לרעתנו שבגילאים האלה האבטלה נמוכה. זאת השאלה.
<נגידת בנק ישראל קרנית פלוג:>
אני רוצה לציין שהנתונים כאן הם של גילאי 64-25, באמת כדי שזה יהיה יותר בר השוואה. ואני חושבת כשאנחנו משווים את המצב המקרו-כלכלי, שיעור האבטלה של האוכלוסייה בגילאים האחרים הוא בהחלט רלוונטי, והוא חלק מהתמונה המקרו-כלכלית החיובית.
אם תסתכלו בשקף 7, אפשר לראות גם את השינויים בשכר. ומה שאפשר לראות זה שבשנים האחרונות גם השכר עולה בקצב נאה. ושוב, זה מתייחס לממוצע. השכר הממוצע במגזר העסקי עלה בשנה האחרונה ב-3.5%. בסקטור העסקי השכר עלה ב-3.5% במונחים ריאליים בשנה האחרונה. במגזר הציבורי קצת פחות, אבל שם זה מאוד מושפע מהפעימות של הסכם השכר. לאורך זמן, כפי שאפשר לראות, הם מתנהגים די ביחד. כלומר, גם השכר בממוצע עולה לאורך זמן. ואנחנו יודעים שבחלק ממשלחי היד אנחנו מתחילים אפילו לראות מחסור, שזה מבטא שוק עבודה שהוא בסך הכול חזק, ומייצר ביקושים לעבודה.
כשאנחנו מסתכלים קדימה – אגב, לשאלה שנשאלתי קודם לגבי התחזית, בדצמבר 2015 צפינו שהצמיחה בשנה הזאת תהיה 2.8%, והיא בהחלט התבררה להיות גבוהה משמעותית יותר. ואני צריכה לומר שכל תחזית - - -
<היו"ר משה גפני:>
למה זה קרה? 
<נגידת בנק ישראל קרנית פלוג:>
אז אולי במילה - - -
<היו"ר משה גפני:>
זה בהמשך? אז בסדר.

<נגידת בנק ישראל קרנית פלוג:>
כן, אני יכולה לומר על זה, אתם יכולים לראות כאן את התחזית לשנים הבאות.
<היו"ר משה גפני:>
לא, אני שואל למה קרה - - -
<נגידת בנק ישראל קרנית פלוג:>
שנייה. האומדן שלנו לפני כמה ימים היה 3.5%. האומדן העדכני של הלמ"ס מלפני יומיים בערך הוא 3.8%. חצי אחוז תרום הגידול המאוד גדול בייבוא מכוניות. עכשיו, זה לא היה משהו שחזינו.
<עודד פורר (ישראל ביתנו):>
כאילו אנחנו עובדים על עצמנו.
<נגידת בנק ישראל קרנית פלוג:>
הוא תורם לתוצר, בגלל שהמס על ייבוא מכוניות נרשם כחלק מהתוצר.
<עודד פורר (ישראל ביתנו):>
בסוף יש 6 מיליארד עודף מתקציב - - -
<חיים ילין (יש עתיד):>
את לא באה עם מסוק?
<נגידת בנק ישראל קרנית פלוג:>
לא, אני כן. אתם לא. אני כמובן עם מסוק.

<חיים ילין (יש עתיד):>
אני יכול להגיד לך שאנחנו חווים את החוויה הזאת של הרכבים.
<נגידת בנק ישראל קרנית פלוג:>
זה נכון.

<מיקי רוזנטל (המחנה הציוני):>
זאת הבעיה המרכזית של המשק לדעתי.
<נגידת בנק ישראל קרנית פלוג:>
ואגב, חלק אחר של התחזית קשור באמת לכל מיני נושאים ספציפיים של ענפים מסוימים וכו'. ובאופן כללי כשאנחנו מציגים את התחזית, אנחנו מציגים בדרך כלל טווח אי ודאות מאוד גדול סביבה, גם בגלל כל מיני גורמים אקסוגניים, וגם למשל את ייבוא המכוניות בהחלט לא צפינו.
<עודד פורר (ישראל ביתנו):>
למה אתם מחריגים את היהלומים?
<מיקי רוזנטל (המחנה הציוני):>
תמיד.
<נגידת בנק ישראל קרנית פלוג:>
אנחנו מוציאים את היהלומים כי בעצם יש להם ערך מוסף מאוד קטן. אז הם מנפחים את המספרים של הייבוא והם מנפחים את המספרים של הייצוא. אבל מבחינת התרומה לפעילות במשק זה ענף יחסית מצומצם.
<היו"ר משה גפני:>
תמיד זה ככה.
<עודד פורר (ישראל ביתנו):>
בסדר. שאלתי, אני לומד, באתי ללמוד.
<נגידת בנק ישראל קרנית פלוג:>
אז כמו שאתם יכולים לראות, התחזית שלנו היא שהצמיחה בשנים הבאות תהיה קצת מעל 3%, כשמה שמאפיין את ההרכב של הצמיחה החזויה זה שהיא תישען במידה מסוימת פחות צריכה פרטית, ותהיה איזושהי התאוששות בייצוא, שהייתי אומרת באופן כללי שזאת צמיחה יותר בריאה, במובן הזה שהיא יותר מאוזנת. בשנים האחרונות הצמיחה הונעה בעיקר על-ידי צריכה פרטית, בין היתר בגלל הביקוש העולמי המתון לייצוא, וגם בגלל השחיקה של הרווחיות או של התחרותיות בגלל שער החליפין, הביצועים של הייצוא היו חלשים.
<עודד פורר (ישראל ביתנו):>
למה אתם חושבים שהביצועים של הייצוא ישתפרו?

<חיים ילין (יש עתיד):>
זה ירידה כמעט של 50%. זה דרסטי. זה מ-6% ל-4%.
<נגידת בנק ישראל קרנית פלוג:>
נכון. אז חלק מזה זה הירידה בייבוא הרכבים. ההתנהגות של הייבוא הרכבים היא שיש "פיקים".

<חיים ילין (יש עתיד):>
זה כל שנתיים, כל שלוש?
<נגידת בנק ישראל קרנית פלוג:>
כן, זה קשור למיסוי הירוק. אז הירידה הזאת אומנם נראית מאוד משמעותית, אבל בחלק של הצריכה השוטפת זה הרבה יותר מתון.
<חיים ילין (יש עתיד):>
אבל אחרי זה זה עוד 20%. כאילו זה ממש משמעותי.
<נגידת בנק ישראל קרנית פלוג:>
זה נכון. אבל זה עדיין מייצג ביחס לשנים נקרא להן נורמליות גידול נאה בצריכה לנפש. זה בערך 1.7 בצריכה לנפש - - 

<קריאה:>
זה הבסיס?

<נגידת בנק ישראל קרנית פלוג:>
- - שזה פחות או יותר מצב נורמלי.
<מיקי לוי (יש עתיד):>
אז מנוע הצמיחה העיקרי של מדינת ישראל הוא הצריכה הפרטית, וזה מסוכן מאוד מאוד.
<נגידת בנק ישראל קרנית פלוג:>
אז בשנים האחרונות באמת הצריכה הפרטית הייתה המרכיב החשוב ביותר בצמיחה. אני חושבת שזה בהחלט סייע למשק בתקופה שהעולם צומח בקצב מתון, לעבור את התקופה הזאת יחסית באופן סביר, וזה ניכר גם בשוק העבודה. לאורך זמן אני חושבת שהיכולת למצות את הפוטנציאל שלנו טמון בזה שגם הייצוא יצמח, כי בסופו של דבר שם אנחנו יכולים להביא לידי ביטוי את היתרונות היחסיים שלנו, את החדשנות, את היתרונות לגודל, מה שבמשק קטן ופתוח זה יותר מוגבל אם הוא נשען בעיקר על צריכה פרטית.
<יעל כהן-פארן (המחנה הציוני):>
אפשר לשאול פה שאלה? השקעה בנכסים קבועים – קודם כול, למה את מתכוונת? אה, את עכשיו מגיעה לזה?
<נגידת בנק ישראל קרנית פלוג:>
באופן כללי, השקעה בנכנסים קבועים כוללת גם במכונות וציוד וגם במבנים. וזה גם כולל בנייה למגורים ובנייה שלא למגורים. התנודתיות פה קשורה גם להשקעות של מפעלים מאוד ספציפיים גדולים, שעושים השקעות מאוד גדולות. וחלק מזה זה גם השקעה בבנייה למגורים.
<יעל כהן-פארן (המחנה הציוני):>
אז את צופה שזה יעלה מ-0 ל-10 בשנה?
<נגידת בנק ישראל קרנית פלוג:>
לא, ב-2016 זה שנה - - -

<יעל כהן-פארן (המחנה הציוני):>
אה, זה הסתיים? זה אומדן מדויק, הבנתי.
<נגידת בנק ישראל קרנית פלוג:>
זה אומדן קרוב ל - - -

<יעל כהן-פארן (המחנה הציוני):>
אז אני אומרת: זה מושפע מאוד מזה שלמשל אם יש מפעל מאוד גדול שעושה איזה השקעה מסיבית ואחר כך הוא לא, אז זה תנודתיות.

<יעל כהן-פארן (המחנה הציוני):>
ומי היה המפעל הגדול ב-2016?
<יעל כהן-פארן (המחנה הציוני):>
אנחנו לא – אתן לכם אחר כך - - -

<חיים ילין (יש עתיד):>
למה זה סודי?
<היו"ר משה גפני:>
שאלה טובה אבל, בגלל שזה ממש דרמטי, מה שאתם עושים.
<יעל כהן-פארן (המחנה הציוני):>
מה גרם לכזאת התרוממות?

<נגידת בנק ישראל קרנית פלוג:>
אפשר להגיד שזה בענף של רכיבים אלקטרוניים.
<מיקי רוזנטל (המחנה הציוני):>
אז זה "אינטל", לא? אפשר להגיד את זה. מה, זה לא כזה - - -

<היו"ר משה גפני:>
טוב, הבנתי.

<נגידת בנק ישראל קרנית פלוג:>
לא היה נורא מסובך. רמז.

<היו"ר משה גפני:>
זה לא משנה לגבי מה שאת שואלת.
<מיקי רוזנטל (המחנה הציוני):>
לא, זו תמונה מדאיגה מאוד. מצב ההשקעות הוא נוראי.
<היו"ר משה גפני:>
זה נכון. ה-10 האלה לא עושים יותר טוב את המצב.
<יעל כהן-פארן (המחנה הציוני):>
הם נקודתיים.
<היו"ר משה גפני:>
כן, זה נקודתי, וזה גם לא - - -

<נגידת בנק ישראל קרנית פלוג:>
חלק מזה נקודתי. אבל גם המפעל הזה צפוי להגדיל את ההיקף של הפעילות שלו בשנים הבאות, וזה משמעותי. 
<היו"ר משה גפני:>
טוב.

<נגידת בנק ישראל קרנית פלוג:>
והדבר העיקרי זה שהצמיחה צפויה להיות יותר מאוזנת, כלומר להישען פחות על צריכה פרטית ויותר על ייצוא. וזה כמובן חשוב מבחינת המיצוי של הפוטנציאל.
<עודד פורר (ישראל ביתנו):>
אבל למה אתם חושבים שהייצוא יגדל כל כך פתאום?
<יעל כהן-פארן (המחנה הציוני):>
כן, מאיפה זה הגיע?

<מיקי רוזנטל (המחנה הציוני):>
בתקציב הממשלה יש - - - קטנים מדי.

<נגידת בנק ישראל קרנית פלוג:>
הגורם העיקרי מאחורי הצפי לגידול בייצוא זה התחזית העולמית להתאוששות בסחר העולמי. ושוב, בתקווה שהיא תתממש, כי בעבר היו בעניין הזה עדכונים כלפי מטה.
<היו"ר משה גפני:>
ההבדל בינינו, בין ועדת הכספים לבין בנק ישראל, שאתם רואים את העולם, אתם רואים שהכול גדל. אנחנו מכירים את הבעיות הספציפיות, ואנחנו מודאגים.
<נגידת בנק ישראל קרנית פלוג:>
אגיע גם לבעיות – לא יודעת אם הספציפיות, אבל - - -
<היו"ר משה גפני:>
מה זה ספציפיות?

<מנחם אליעזר מוזס (יהדות התורה):>
נושא הדיור למשל.
<מיקי רוזנטל (המחנה הציוני):>
לא, המשק – מצבו לכאורה טוב. בפועל היעדר ההשקעות – אני רק ממשיך את מה שאמר ברושי – היעדר השקעות, הפערים בחברה.
<נגידת בנק ישראל קרנית פלוג:>
אגיע לזה.

<מיקי רוזנטל (המחנה הציוני):>
התמונה היא לא קודרת, אבל היא מדאיגה מאוד.
<היו"ר משה גפני:>
היא מגיעה לזה, מיקי. נכון מאוד.

<נגידת בנק ישראל קרנית פלוג:>
קודם כול, אני חושבת שזה נכון.

<עודד פורר (ישראל ביתנו):>
הקושי של הייצור להתמודדות העולמית.
<נגידת בנק ישראל קרנית פלוג:>
וכשמסתכלים על ממוצעים אז זה מסתיר – אבל אתייחס גם לפערים.
<איתן ברושי (המחנה הציוני):>
ראיתי שסבר פלוצקר ביקש סליחה משר האוצר. זה נדיר. בעיתון הוא ביקש סליחה.
<עודד פורר (ישראל ביתנו):>
אם מפעלים יצרניים גדולים אומרים לך היום שעדיף להם לייצר במדינות אחרות באירופה, לא בהכרח למדינות שהן מדינות מתפתחות - - -
<נגידת בנק ישראל קרנית פלוג:>
אז ברשותכם, תנו לי אולי קצת להתקדם. אגיע גם לאתגרים.
<היו"ר משה גפני:>
בבקשה.

<מיקי רוזנטל (המחנה הציוני):>
שאלות בסוף.

<נגידת בנק ישראל קרנית פלוג:>
כמה מילים על מדיניות בנק ישראל, שכמובן פועלת בהתאם לחוק בנק ישראל, שהוועדה הזאת עמלה עליו רבות בשנת 2010.
<היו"ר משה גפני:>
שבועיים וחצי.
<נגידת בנק ישראל קרנית פלוג:>
אבל באינטנסיביות.

<היו"ר משה גפני:>
נכון.

<נגידת בנק ישראל קרנית פלוג:>
והמטרות של המדיניות מוגדרות בחוק.
<שגית אפיק:>
חודש.

<היו"ר משה גפני:>
בבקשה.

<נגידת בנק ישראל קרנית פלוג:>
שמירה על יציבות מחירים כמטרה מרכזית. ובכפוף לכך תמיכה במדיניות הכלכלית של הממשלה, בפרט צמיחה, תעסוקה, צמצום פערים. ותמיכה גם ביציבות הפיננסית, כאשר כלי המדיניות העיקריים שלנו זה כמובן הריבית, היכולת להתערב בשוק מטבע החוץ, וגם כלים יציבותיים שהופעלו בעיקר בשוק המשכנתאות.
אתחיל מזה שהאינפלציה כבר מעל שנתיים נמצאת מתחת ליעד האינפלציה. המחירים ירדו בשנתיים האחרונות, ובין היתר בגלל גורמים שאזכיר עוד רגע. מה שאבל חשוב זה שלמרות ירידת המחירים, אנחנו רואים שהציפיות לאינפלציה, שזה הקו הכחול, נמצאות בתוך תחום היעד. כלומר, הציבור צופה שבסופו של דבר האינפלציה תחזור לתחום היעד. היעד, אגב, נקבע על-ידי הממשלה, זה בין אחוז ל-3%, כמו כמעט בכל המדינות המפותחות, זה אותו יעד.
וכפי שאתם יכולים לראות בתחזית של חטיבת המחקר שלנו, האינפלציה צפויה לחזור לתחום היעד בסוף 2017. שימו לב, יש פה מניפה סביב התחזית, וזה מבטא את אי הוודאות סביב התחזית. יכולתי גם סביב התחזית לתוצר לשרטט מניפה, כי יש הרבה מאוד גורמים שאנחנו לא יודעים אותם, בין אם הם גלובליים, בין אם הם מקומיים, מה שעושה רמת אי ודאות די גדולה סביב התחזית.
<חיים ילין (יש עתיד):>
מה שלא מסתדר לי זה שרמת הצריכה הייתה יחסית מאוד גבוהה ורמת האינפלציה נמוכה. כאילו, הפער הזה לא מסתדר לי. אין בזה היגיון.
<היו"ר משה גפני:>
בסדר. תמתין, חיים. בואי, תמשיכי.
<חיים ילין (יש עתיד):>
צריך להיות ביקושים.

<נגידת בנק ישראל קרנית פלוג:>
אתה צודק. ורמת האינפלציה המאוד נמוכה, להערכתנו לא מבטאת מחסור בביקושים, אלא גורמים מכמה סוגים. קודם כול, מחירי הדלק, שבשנתיים הקודמות ירדו בצורה ניכרת, והוזילו מאוד את האנרגיה, וזה גם תשומה לייצור; מחירי הסחורות שירדו מסיבות כאלה או אחרות; האינפלציה המיובאת הייתה שלילית.
מעבר לזה, הייתה סדרה של צעדים שנעשו על-ידי הממשלה, כמו הפחתת המע"מ, כמו ביטול אגרת הטלוויזיה, כמו עוד שורה של הפחתות מחירים יזומות, שהביאו לכך שהאינפלציה הייתה יותר נמוכה. כמובן, בהסתכלות קדימה הכוחות האלה ימצו את עצמם, והשאלה היא האם גם גורמים מהסוג של הגברת התחרות בכל מיני ענפים, או חשיפה לייבוא וייבוא דרך האינטרנט, האם זה כוחות שימשיכו לדחוף את האינפלציה למטה - -

<איתן ברושי (המחנה הציוני):>
לא, אחרי שהביאו זכוכית - - -

<נגידת בנק ישראל קרנית פלוג:>
שנייה, תנו רק להשלים משפט.

- - ככל שהם יפעלו הם יאריכו את משך הזמן עד לכניסה חזרה לתחום היעד?

<איתן ברושי (המחנה הציוני):>
רק הערה.

<היו"ר משה גפני:>
איתן, אני מציע לתת לה להשלים את התמונה, כי יש לנו הרבה שאלות. בבקשה.

<נגידת בנק ישראל קרנית פלוג:>
אז כמו שאפשר לראות כאן, האינפלציה ללא אנרגיה וללא הגורמים הרגולטוריים נמצאת יותר גבוה. וזה רק ההשפעות הישירות, יש את ההשפעות העקיפות על עלויות הייצור, שגם הן משפיעות לאינפלציה נמוכה.

עוד מרכיב חשוב בהסבר של האינפלציה זה כמובן שער החליפין. פה אתם יכולים לראות בקו עבה את שער החליפין הנומינלי האפקטיבי, שזה שער חליפין של השקל אל מול סל המטבעות של המדינות שאיתן אנחנו סוחרים, שזה כמובן גם הדולר, גם היורו, אבל גם מטבעות נוספים, כמו למשל הלירה סטרלינג או הלירה הטורקית, שמאוד נחלשו השנה. 

באופן כללי, היה במהלך השנה ייסוף של השקל אל מול אותו סל מטבעות. וזה משפיע גם לאינפלציה נמוכה, וגם מקשה על היצואנים להתחרות. כלומר, כאשר יש ייסוף זה אומר שהם מקבלים פחות שקלים, העלויות שלהם בשקלים, וזה כמובן מקשה עליהם להתחרות.
עוד, כמובן, גם מחירי הדירות המשיכו ללוות אותנו במהלך השנה. ויחד איתם המשיכו לגדול היקפי המשכנתאות. אנחנו עדיין לא רואים כאן תפנית. אז כל הגורמים האלה נכנסו כמובן לתוך השיקולים של המדיניות - - - 
<היו"ר משה גפני:>
לא רואים תפנית במה, במחירי הדירות או במשכנתאות?
<נגידת בנק ישראל קרנית פלוג:>
במחירי הדירות. אנחנו רואים איזושהי האטה בהיקפי המשכנתאות ממש בחודשים האחרונים, בין היתר על רקע עליית מחירי המשכנתאות שדיברנו עליה בהרחבה בדיון הקודם. אני חושבת שהעובדה שאנחנו רואים איזושהי ירידה, יכול להיות שיש פה ביטוי להתחלה של צינון השוק הזה, אבל זה עדיין לא מתגלגל לשינוי במחירי הדירות.
<היו"ר משה גפני:>
או סיבות אחרות.

<איתן ברושי (המחנה הציוני):>
יש גם הלוואות שהן לא משכנתאות.
<נגידת בנק ישראל קרנית פלוג:>
גם כן.

<היו"ר משה גפני:>
או סיבות אחרות. כן.
<נגידת בנק ישראל קרנית פלוג:>
אז על הרקע הזה בעצם ננקטה המדיניות של בנק ישראל, שכוללת גם את הריבית של בנק ישראל, זה החלק העליון של הגרף, שעומדת על 0.1%, והוועדה המוניטרית גם התייחסה לזה שהיא תישאר נמוכה לאורך זמן, כדי לתמוך בפעילות וכדי לתמוך בחזרת האינפלציה לתחום היעד.
בנוסף לכך, אנחנו מתערבים בשוק מטבע החוץ כדי למנוע ייסוף עוד יותר חד בשער החליפין, שמקשה גם על חזרת האינפלציה ליעד וגם על הפעילות. ההתערבות שלנו בשוק מטבע החוץ כוללת גם קיזוז של ההשפעות של ההתחלה של ייצור הנפט המקומי, שכשלעצמו לוחץ על שער החליפין כלפי מטה. וגם רכישות מטבע חוץ מעבר לכך, כדי לקזז את ההשפעות הנקרא להן פיננסיות של התחזקות השקל, בין היתר בגלל שהריביות בחלק מהמדינות שאנחנו סוחרים איתן, בעיקר מדינות אירופה, הן לא רק נמוכות, הן אפילו שליליות. זה כשלעצמו לוחץ על שער החליפין לכיוון של ייסוף.
בנוסף לכך, כפי שאתם יודעים, הפעלנו שורה של צעדים בשוק הדיור, כדי למנוע מינוף יתר וכדי למנוע סיכוני יתר מהלווים בשוק המשכנתאות. יש שם שורה של צעדים שמופיעים בחלק התחתון של הגרף. גם על זה דיברנו בהרחבה בפעם הקודמת. אז זה בעצם מסכם את המדיניות של בנק ישראל, שכאמור ממוקדת ביעדים שלה. 
ואני רוצה לעבור עכשיו לסוגיות קצת יותר ארוכות טווח, וזה תמונת המצב הכלכלית חברתית, כפי שאנחנו רואים אותה. אז נתחיל מהעובדה ששיעורי העוני בקרב משקי הבית בישראל הם גבוהים מאוד, הם סביב ה-20% על-פי הנתונים האחרונים, וכפי שאפשר לראות, אנחנו המדינה עם שיעור העוני הגבוה ביותר בין מדינות ה-OECD. אגב, זה מושג עוני יחסי, זה מחצית מההכנסה החציונית לנפש סטנדרטית. זה מושג של עוני יחסי, עדיין זה המושג המקובל והוא גבוה במיוחד אצלנו.
<איתן ברושי (המחנה הציוני):>
זאת אומרת שגם עובדים וגם עניים.
<נגידת בנק ישראל קרנית פלוג:>
חלק עובדים וחלק לא עובדים, אתייחס גם לזה.
שאלת, אז אפשר לראות שתחולת העוני בקרב משקי בית – יש בה שונות גדולה. אם אנחנו מסתכלים על אוכלוסיות שונות מצד ימין, אז אפשר לראות ששיעור העוני הוא גבוה ביותר אצל האוכלוסייה הערבית – 53%, הוא גבוה מאוד באוכלוסייה החרדית, והוא הרב היותר נמוך אצל שאר האוכלוסייה.
<עודד פורר (ישראל ביתנו):>
למה מוחרגת אוכלוסיית הבדואים בדרום?
<נגידת בנק ישראל קרנית פלוג:>
היא לא מוחרגת – אה, היא לא כלולה בתוך הנתונים של הלמ"ס.
<מיקי לוי (יש עתיד):>
זה גם לא משמעותי – 230,000 איש.

<איתן ברושי (המחנה הציוני):>
אלה הסיבות שירושלים והצפון הן בסוציו נמוך – בצפון זה ערבים, ירושלים זה חרדים. ושני היישובים האלה יש להם סוציו - - -
<עודד פורר (ישראל ביתנו):>
גם ערבים בירושלים.
<נגידת בנק ישראל קרנית פלוג:>
יש ללמ"ס קושי באיסוף הנתונים. אנחנו נשענים על נתוני הלמ"ס.
<היו"ר משה גפני:>
הערכה שלך, שאם הבדואים בדרום היו בפנים, מה זה היה עושה?
<איתן ברושי (המחנה הציוני):>
יותר גרוע.

<נגידת בנק ישראל קרנית פלוג:>
אז זה היה עוד קצת יותר גבוה. קצת יותר גבוה כנראה. המספרים הם לא מאוד גדולים, אבל זה היה יותר גבוה.
אם אנחנו מסתכלים על שיעור העוני לפי מספר המפרנסים, אתם יכולים לראות – אני מתייחסת פה לאוכלוסייה בגיל העבודה, אז כשראש משק הבית לא עובד עבור אוכלוסייה בגיל העבודה, אז שיעורי העוני כמובן הם מאוד מאוד גבוהים.
<עודד פורר (ישראל ביתנו):>
יש גם שקף של מגמות בחלוקה לאוכלוסיות?
<נגידת בנק ישראל קרנית פלוג:>
לא כאן. אבל אני יכולה לומר שהשיעור של העוני בקרב האוכלוסייה הערבית נשאר גבוה. בקרב האוכלוסייה החרדית הייתה ירידה מסוימת.

<איתן ברושי (המחנה הציוני):>
אבל יש שיפור בהשתתפות, אני חושב.

<נגידת בנק ישראל קרנית פלוג:>
עדיין שיפור מאוד גבוה, אבל הייתה איזושהי ירידה. באופן כללי השיעורים הם גבוהים הרבה זמן.
וכשיש מפרנס אחד שיעור העוני הוא 26%, וכשיש שני מפרנסים במשרה מלאה אז שיעור העוני הוא מאוד מאוד נמוך. אז זה לא מפתיע, אבל העוצמות – אתם יכולים לראות אותם בשקף הזה.
נעבור קצת לאי שוויון. רמת האי שוויון בישראל בהכנסה הפנויה היא גבוהה. רוב המדינות זה 2014, אבל אתם יכולים לראות שגם ב-2015 שיעורי אי השוויון אצלנו הם גבוהים בהשוואה בין-לאומית. וזה מתייחס להכנסה הפנויה, כלומר הכנסה אחרי מיסים ואחרי תשלומי העברה או קצבאות.
מה שמעניין זה שאם אנחנו מסתכלים מצד שמאל ושואלים את עצמנו מה שיעור אי השוויון בהכנסה הכלכלית, כלומר לפני מיסים ולפני קצבאות, אנחנו מאוד דומים לממוצע של המדינות המפותחות, פחות או יותר אותו דבר. כשאנחנו מסתכלים על ההכנסה הפנויה, זה מה שראיתם כבר קודם וזה נמצא פה מצד ימין, שיעורי האי שוויון הם גבוהים במיוחד. 

אז מה באמצע? מה בין שיעורי אי שוויון בהכנסה הכלכלית ובין ההכנסה הפנויה? זו בעצם ההשפעה של המדיניות הממשלתית, אם זה מיסים ואם זה תשלומי העברה. ובכל המדינות המדינה פועלת לצמצום אי השוויון. השאלה עד כמה היא פועלת, ואצלנו היא פועלת יחסית מעט. זאת אומרת, מבחינת המיסים, מיסים אצלנו הם פרוגרסיביים, ובהיקפים זה פועל בערך כמו במדינות אחרות.
<היו"ר משה גפני:>
אם היית ראש ממשלה, מה היית עושה לשנות את זה?
<נגידת בנק ישראל קרנית פלוג:>
עוד מעט אגיד.

<מיקי רוזנטל (המחנה הציוני):>
נראה לי שעוד מעט הזה לא יגיע. לא יודע למה, יש לי תחושה כזאת.
<נגידת בנק ישראל קרנית פלוג:>
תשלומי ההעברה אצלנו צנועים יחסית. וזה אומר שהקצבאות פועלות יחסית מעט לחלץ אנשים מעוני.
<איתן ברושי (המחנה הציוני):>
למרות שהממשלה הגדילה.
<נגידת בנק ישראל קרנית פלוג:>
אגב, חל איזשהו גידול בשנתיים האחרונות, אני מדברת פה על 2014.

<עודד פורר (ישראל ביתנו):>
ב-2017 יש גידול משמעותי - - -
<נגידת בנק ישראל קרנית פלוג:>
זה נכון.

<היו"ר משה גפני:>
תעני לי על השאלה הזאת בהמשך? אם היית ראש ממשלה מה היית עושה?
<איתן ברושי (המחנה הציוני):>
גפני, זו שאלה רגישה בשעה הזאת.
<עודד פורר (ישראל ביתנו):>
רגע, היא אומרת שהיא עונה כבר.

<איתן ברושי (המחנה הציוני):>
שאלת שאלה רגישה.

<היו"ר משה גפני:>
רגע, היא עונה. מה היית עושה כדי לצמצם את זה?

<נגידת בנק ישראל קרנית פלוג:>
אני יכולה לומר: באופן כללי, אני חושבת שהיקף השירותים האזרחיים בישראל הוא נמוך מדי. אני מתייחסת לכל השירותים האזרחיים. ולכן, אני חושבת שאנחנו נמצאים בשיווי משקל שהוא יחסית עם שירותים אזרחיים צנועים. אבל אם רוצים לעשות שינוי משמעותי בעניין הזה, זה גם אומר שצריך לגבות יותר מיסים. זה הולך ביחד.
<איתן ברושי (המחנה הציוני):>
או ליצור מקומות עבודה עם רמת הכנסה גבוהה.
<מיקי רוזנטל (המחנה הציוני):>
או שיש להפסיק לבטל מיסים. זה גם.
<איתן ברושי (המחנה הציוני):>
חצי לא משלם פה מיסים.

<נגידת בנק ישראל קרנית פלוג:>
אגב, כשאני אומרת מיסים זה מתייחס גם לפטורים. זה לאו דווקא להעלות את שיעורי המס. יש פטורים נרחבים.
<מיקי רוזנטל (המחנה הציוני):>
לא, הייתה עכשיו הפחתה, המגמה היא הפחתה. היא הפוכה.
<איתן ברושי (המחנה הציוני):>
אתמול התחילה סדרה בערוץ 2 ורואים מה קורה בצפון. אנחנו יודעים את זה, אני בא משם. כל התוכנית הזאת היא חלקה פיקציה, לא תפתור את הבעיה. אם בצפון זו התמונה, גם לא יהיו שם אנשים וגם יישארו שם עניים.
<מיקי רוזנטל (המחנה הציוני):>
אני רוצה רגע לחזור למשפט שאמרת, באמת לדברים שאמרת. המגמה של הממשלה היא הפוכה, היא מפחיתה מיסים במקום להעלות.

<נגידת בנק ישראל קרנית פלוג:>
אז אני מראה כאן את המגמה. ואכן, מיסי ההכנסה ירדו מהרמות שהן היו בתחילת שנות ה-2000 לרמה יותר נמוכה, וכך גם תשלומי ההעברה. צריך לשים לב שבתקציב 2017 ו-2018 יש גידול בתשלומי ההעברה, יש גידול בקצבאות, בעיקר קצבאות הילדים, וגם בקצבאות הזקנה.

<היו"ר משה גפני:>
התוכנית חיסכון של האוצר.

<מיקי רוזנטל (המחנה הציוני):>
של האוצר – יפה. אתה נדיב.

<איתן ברושי (המחנה הציוני):>
ההורים ישלמו יותר על החינוך.

<היו"ר משה גפני:>
מה יעזור שאגיד אחרת?

<מיקי רוזנטל (המחנה הציוני):>
במקרה הזה מותר אחרת.

<נגידת בנק ישראל קרנית פלוג:>
זה שינוי במגמה כפי שראינו אותה עד 2015.

<עודד פורר (ישראל ביתנו):>
חשוב אבל גם לומר, אני חושב, כשאנחנו מסתכלים על היחס בין תשלומי ההעברה למיסוי ב-2001, 2002 ו-2003, מה היה מצב המשק כתוצאה מזה. זאת אומרת, זה לא בהכרח שאנחנו צריכים לדחוף לעבור את - - -

<נגידת בנק ישראל קרנית פלוג:>
בהחלט. ואני רוצה לומר שיש פה בעצם trade-off, ואת ה- trade-offבין היתר אנחנו רואים פה. מצד אחד, תשלומי ההעברה היותר מצומצמים עושים פחות מבחינת החלוקה מחדש של הכנסות. מצד שני, הם בהחלט מעודדים אנשים להיכנס לשוק העבודה, וזה מאוד מאוד חשוב. ואחד מהדברים שאנחנו רואים פה זה את הגידול במספר משקי הבית שיש בהם שני מפרנסים, ירידה חדה במספר משקי הבית ללא מפרנס או עם מפרנס יחיד.
<איתן ברושי (המחנה הציוני):>
אבל תסלחי לי, הנגידה, ראית פעם תוכנית תעסוקה של הממשלה?

<היו"ר משה גפני:>
רגע, רגע, איתן. תיכף תקבל - - -

<איתן ברושי (המחנה הציוני):>
לא, היא אומרת שיש מקומות עבודה.

<היו"ר משה גפני:>
בסדר.

<עודד פורר (ישראל ביתנו):>
לא, תשים לב, פה ב-2001, 2002, 2003 עמדת על 11% אבטלה.

<נגידת בנק ישראל קרנית פלוג:>
קודם כול ראינו שהיה גידול מאוד גדול בשיעורי התעסוקה וירידה מאוד חדה בשיעור האבטלה. אבל אולי תמתינו, חלק מהשאלות ייענו.

<היו"ר משה גפני:>
בבקשה.

<מיקי לוי (יש עתיד):>
האבטלה היא בשפל של כל הזמנים.

<היו"ר משה גפני:>
לא, לאיתן אין שאלות בעניין הזה, יש לו תשובות.

<נגידת בנק ישראל קרנית פלוג:>
אוקיי.

<איתן ברושי (המחנה הציוני):>
איזו שאלה.

<נגידת בנק ישראל קרנית פלוג:>
אגב, הגידול בשיעורי התעסוקה הוא בכל האוכלוסיות. אתם יכולים לראות פה שהקפיצה הגדולה ביותר בשיעור התעסוקה, מצד שמאל בקו הכתום, זה באוכלוסייה של הנשים החרדיות, שעל פני 15 שנה שיעור התעסוקה שלהן עלה מ-46% ל-73%. זה ממש דרמטי.

<היו"ר משה גפני:>
המדינה לא תרמה בעניין הזה שום דבר. להיפך. גם מספר הגברים עולה. אבל גם המדינה לא תרמה כלום. לכן שאלתי מה היית עושה אם היית ראש ממשלה.

<נגידת בנק ישראל קרנית פלוג:>
הייתי עושה כל מיני דברים.

<היו"ר משה גפני:>
כן, בסדר. הנשים המועסקות החרדיות מקבלות חצי שכר ממה שמקבלות המקבילות שלהן באותו מפעל אם הן חילוניות. ולזה המדינה לא נותנת את דעתה, זה לא מעניין אותה.
<נגידת בנק ישראל קרנית פלוג:>
שיעור התעסוקה גם אצל אוכלוסיות אחרות גדל, אבל עדיין באוכלוסייה של - - -
<היו"ר משה גפני:>
אגב, הנשים החרדיות משתוות באחוז - - -
<נגידת בנק ישראל קרנית פלוג:>
כמעט. אתה יכול לראות שהפער הולך ונסגר, שקף מספר 25.

<מיקי רוזנטל (המחנה הציוני):>
זה 80 לעומת 75 בערך?

<נגידת בנק ישראל קרנית פלוג:>
זה 73 לעומת 80. כן, זו ממש סגירה מרשימה של הפער.

<מיקי רוזנטל (המחנה הציוני):>
זה דרמה.

<היו"ר משה גפני:>
שום דרמה.

<מיקי רוזנטל (המחנה הציוני):>
לא, במספרים.

<היו"ר משה גפני:>
ברשימת הנבחרים של להיכנס להיות דירקטורים אין אישה חרדית. יש מלא נשים חרדיות ברמות שאי-אפשר לתאר אותן.

<עודד פורר (ישראל ביתנו):>
בגלל זה ביטלו את הנבחרת עכשיו.

<היו"ר משה גפני:>
אה, בגלל זה, זה הסיבה.

<יעל כהן-פארן (המחנה הציוני):>
ממש זאת הסיבה. בדיוק זאת הסיבה.

<מיקי רוזנטל (המחנה הציוני):>
לא, אבל יש איזה חקיקה עכשיו שמקדמים.

<עודד פורר (ישראל ביתנו):>
בגלל זה ביטלו - - -

<מיקי לוי (יש עתיד):>
לפחות אל תגיד את זה, לפחות אל תגיד את זה. זאת בושה.
<עודד פורר (ישראל ביתנו):>
הנבחרת הייתה כישלון גדול, מיקי, כישלון גדול. 

<נגידת בנק ישראל קרנית פלוג:>
עדיין שיעורי התעסוקה - - -
<עודד פורר (ישראל ביתנו):>
אתה יכול לראות את זה - - -

<היו"ר משה גפני:>
רבותי, זה מעניין, אבל - - -

<מיקי רוזנטל (המחנה הציוני):>
תנו לה לסיים.

<היו"ר משה גפני:>
בדיוק. אחרי זה נגיד אנחנו את דעתנו.

<מיקי לוי (יש עתיד):>
זו בושה וחרפה שאתה אומר את זה.
<היו"ר משה גפני:>
תודה. כן, בבקשה.

<נגידת בנק ישראל קרנית פלוג:>
עדיין, שיעורי התעסוקה של נשים ערביות ושל גברים חרדים הם בפער מאוד מאוד גדול מהאוכלוסיות האחרות.
<איתן ברושי (המחנה הציוני):>
אבל יש התקדמות.
<נגידת בנק ישראל קרנית פלוג:>
יש התקדמות. 

עכשיו, חצי הכוס הריקה זה שפערי השכר הם מאוד גדולים. כלומר, ראינו גידול מאוד גדול בתעסוקה, גם של מפרנס נוסף, וזה תורם לירידה באי השוויון הכלכלי, אבל עדיין אנחנו עם פערי שכר שיאני ה-OECD, ופערי השכר האלה משפיעים על אי השוויון הכלכלי, ובסופו של דבר על אי השוויון הכללי.
וממה הם נובעים? אז הם נובעים בעיקר מהעובדה שרמת המיומנויות של הציבור באופן כללי ושל אוכלוסיות שונות היא נמוכה – קודם כול יש פערים גדולים, וגם ביחס לרמה הממוצעת במדינות המפותחות אנחנו עם רמת מיומנויות יותר נמוכה.
אז במשולש הירוק אתם יכולים לראות את הממוצע של המיומנויות בתחומים של פתרון בעיות בסביבה טכנולוגית או מיומנויות כמותיות או מיומנויות של קריאה וכתיבה. כל אלה זה מיומנויות שנדרשות כדי להשתלב בצורה מוצלחת בשוק העבודה. אז אנחנו בפער ביחס למדינות המפותחות בכל האוכלוסיות. אבל גם יש פערים גדולים בין אוכלוסיות, בין האוכלוסייה החרדית, הערבית והאחרת. וזה כמובן מאוד משפיע על הפערים בשכר.
אם אנחנו מסתכלים על איכות החינוך, וכמובן שזה משליך על ההשתלבות העתידית של הילדים של היום בשוק העבודה העתידי, גם פה ההישגים אצלנו נמוכים בכל התחומים: מתמטיקה, קריאה, מדעים, זה אתם יכולים לראותך מצד ימין. הפערים אצלנו הם גבוהים במיוחד גם במתמטיקה, גם בדברים אחרים. ערים גדולים בין אוכלוסייה של דוברי עברית ודוברי ערבית.
ובעיני אחד מהממצאים הכי מטרידים נמצא שם בצד שמאל למעלה, וזה שואל בעצם האם יש שוויון הזדמנויות? והשאלה שנשאלת פה זה מה ההסתברות של מישהו מהרבע התחתון של המדד הסוציו-אקונומי להגיע לרבע העליון של ההישגים במבחנים הסטנדרטיים? והסיכוי הוא 3%, ואנחנו הנמוכים ביותר במדינות ה-OECD. כלומר, מערכת החינוך לא מייצרת שוויון הזדמנויות, אין מספיק העדפה מתקנת, אין מספיק טיפול באוכלוסיות שבאות עם חסכים מהבית כדי לשפר את סיכוייהן להשתלב ולהתקדם בעתיד.
ואם אנחנו שואלים את עצמנו מה המקור לדבר הזה, אז לפחות חלקית המקור לזה זה גם ההוצאה לתלמיד. אתם יכולים לראות שההוצאה לתלמיד - - -
<מיקי רוזנטל (המחנה הציוני):>
אבל את יודעת שאין קשר בין ההישגים בפיז"ה להוצאה לתלמיד למשל. אין קשר בעולם. אין קשר. זה שייך לפדגוגיה, לתפיסה חינוכית, לכל מיני דברים, לא להשקעה. 
<נגידת בנק ישראל קרנית פלוג:>
זה שייך גם - - -

<מיקי רוזנטל (המחנה הציוני):>
במדינת ישראל ההשקעה פר תלמיד בתוצר היא לא רעה. היא לא רעה יחסית לעובדה שיש לנו הרבה יותר ילדים מאשר במדינות אחרות.
<נגידת בנק ישראל קרנית פלוג:>
אז קודם כול, גם בחטיבת הביניים וגם ביסודי אנחנו משקיעים פחות, אבל זו בהחלט לא רק השקעה.
<עודד פורר (ישראל ביתנו):>
אם אני רואה את הנתונים נכון, אנחנו משקיעים מחצית מהממוצע ב-OECD?
<נגידת בנק ישראל קרנית פלוג:>
זה גם השקעה. אגב, באותה מצגת של פיז"ה עם כל ההישגים, יש שם גם התייחסות לקשר בין ההוצאה לבין ההישגים.
<מיקי רוזנטל (המחנה הציוני):>
ודאי שיש קשר, אבל הקשר לא - - -
<נגידת בנק ישראל קרנית פלוג:>
הוא לא ליניארי ,ואין ספק שחלק מהעניין זה גם היעילות של ההוצאה.
<מיקי רוזנטל (המחנה הציוני):>
השקעה דיפרנציאלית בחינוך, שהיא הדבר הכי משמעותי.
<נגידת בנק ישראל קרנית פלוג:>
העדפה מתקנת. אז ציינתי כאן. בעיני אחד מהממצאים הכי מטרידים זה אותו היעדר שוויון הזדמנויות.
<איתן ברושי (המחנה הציוני):>
עם שכר המורים שהמדינה נותנת אין סיכוי להביא את הכי טובים להוראה. כדאי לטפל במורים אז יהיו לנו גם תלמידים.
<היו"ר משה גפני:>
אוקיי. הלאה.

<חיים ילין (יש עתיד):>
עדיין יש איזשהו סימן שאלה מאוד גדול, כי כשאני שומע שסינגפור, שמשקיעים הכי הרבה, והם נמצאים במקום ראשון.
<היו"ר משה גפני:>
רגע. רבותי, תנו לה להשלים.

<חיים ילין (יש עתיד):>
- - - האלה באים ללמוד מהיזמויות, מהראש היזמי של מדינת ישראל.
<היו"ר משה גפני:>
חיים, נשב פה עד הלילה.

<מיקי רוזנטל (המחנה הציוני):>
מה רע לך? ויהי בחצות הלילה.

<חיים ילין (יש עתיד):>
אני חושב שזה משהו - - -

<נגידת בנק ישראל קרנית פלוג:>
אני חושבת שיש לנו הרבה נקודות חוזק, אבל בתחום החינוך יש לנו חולשה מאוד גדולה.
<איתן ברושי (המחנה הציוני):>
כאילו לא התרגלת. תן לנו קצת לשאול.

<חיים ילין (יש עתיד):>
פשוט כנראה אלוהים לא נמצא במדד פה.

<היו"ר משה גפני:>
איפה אתה עכשיו הגעת אליו? בבקשה.

<חיים ילין (יש עתיד):>
אין הסבר אחר. איזה הסבר? עם כל הבלגן הזה ועם כל ההשקעה, איך אתה אומר שאנחנו ממשיכים - - -

<מיקי רוזנטל (המחנה הציוני):>
יש הסבר. תראה מי עובד בהיי-טק, תראה איזה אנשים מגיעים להיי-טק, ותראה - - -
<היו"ר משה גפני:>
כל אחד וההסבר שלו. גם לי יש הסבר. הלאה.
<נגידת בנק ישראל קרנית פלוג:>
אוקיי. אגב, בהכשרה מקצועית, שזה הדרך המרכזית לטפל באוכלוסייה שהיא כבר בגרה ממערכת החינוך, ואולי לא הגיעה עם המיומנויות הנדרשות, אנחנו גם כן מוציאים מעט מאוד.
עכשיו, אני חושבת שכל הנושאים האלה מאוד חשובים, במיוחד מאחר שהאסטרטגיה שלנו הייתה לשלב אנשים בשוק העבודה. ואני חושבת שהקיצוץ של הקצבאות כן דחף אנשים לשוק העבודה, אבל לא הקנינו לאנשים את המיומנויות הנדרשות כדי להשתלב בצורה מוצלחת בשוק העבודה, ואני חושבת שעל זה צריך לעבוד.
<מנחם אליעזר מוזס (יהדות התורה):>
סליחה, נגידת הבנק, היושב-ראש, מיהו חרדי? איך קובעים - - -

<היו"ר משה גפני:>
אנחנו עוד לא בחרדים, חכה.

<מנחם אליעזר מוזס (יהדות התורה):>
לא, אני רואה כאן חרדי. ויש כאן הבדלה: חרדים ואינם חרדים וערבים. מיהו ערבי אני יודע.

<מיקי רוזנטל (המחנה הציוני):>
לא, אתה לא יודע.

<מנחם אליעזר מוזס (יהדות התורה):>
אני עדיין לא יודע מי חרדי. מה ההגדרה?

<נגידת בנק ישראל קרנית פלוג:>
ההגדרה של הלשכה המרכזית לסטטיסטיקה, לפי מוסד הלימודים האחרון של - - -

<מיקי רוזנטל (המחנה הציוני):>
אגיד לך איך זה נעשה.

<עודד פורר (ישראל ביתנו):>
זה לפי החוק שעכשיו חוקקנו בשוויון הזדמנויות בדירקטורים.

<היו"ר משה גפני:>
דווקא היום השאלה הזאת נפתרה. בטח, בהעדפה מתקנת קבענו בדיוק את ההגדרה.
<מנחם אליעזר מוזס (יהדות התורה):>
מיהו חרדי?

<היו"ר משה גפני:>
כן. אחרת אי-אפשר היה לעשות את החוק.

<נגידת בנק ישראל קרנית פלוג:>
ברשותכם, לסכם את החלק הזה.

<עודד פורר (ישראל ביתנו):>
גם יודעים מיהו עולה.

<נגידת בנק ישראל קרנית פלוג:>
הירידה במס הכנסה על יחידים והפחתת הקצבאות, ראינו שזה פעל בשני כיוונים מנוגדים. מצד אחד אנשים נכנסו הרבה יותר לשוק העבודה, מצד שני יש פחות חלוקה מחדש או פחות טיפול באי השוויון באמצעות הכלים של הממשלה. הפערים המאוד גדולים שאנחנו רואים בכושר ההשתכרות ובשכר קשורים לפערים במיומנויות. גם הרמה הממוצעת נמוכה וגם הפערים. ובעצם גם מערכת החינוך וגם מערכת ההכשרה המקצועית לא מציידת את הציבור עם מה שנדרש כדי להשתלב בצורה מוצלחת בשוק העבודה. אגב, לא דיברתי פה גם על תכנים טכנולוגיים ועל כל החינוך הטכנולוגי. זה עוד מקום שיש לנו סיבה להיות מוטרדים ולשפר, אבל זה אולי בסקירה אחרת.
כמה מילים בכל זאת על המערכת הפיננסית. אז מה שאפשר לראות בגרף הזה זה את העובדה, קודם כול, שהמערכת הפיננסית זה לא רק בנקים. וגם כשאנחנו מסתכלים על תיק הנכסים של הציבור, אז יש הרבה מאוד שחקים נוספים, אם זה קרנות פנסיה חדשות, קרנות פנסיה ותיקות, ביטוח חיים, קופות גמל, ונכסים שהציבור מחזיק במישרין, וגם בנקים. וגם בהתפלגות של האשראי יש התרחבות של מקורות נוספים שהם לא בנקים כמקורות אשראי.
התהליך הזה של ההתרחבות של גורמים נוספים התחיל עוד בוועדת בכר, ויקבל עכשיו דחיפה נוספת עם היישום של המלצות, בעצם חקיקת חוק הגברת התחרות במערכת הפיננסית. ייכנסו גופים חדשים ובהחלט יגבירו את התחרות גם בתחום האשראי. במיוחד בתחום משקי הבית ועסקים קטנים, בעיקר בתחום הקמעונאי. אגב, בתחום של העסקים הגדולים כבר היום יש תחרות מאוד גדולה, הנפקות אג"ח קונצרני וכו'.
אז איך תיראה בעצם המערכת הפיננסית העתידית? קודם כול, יהיו הרבה יותר גופים פיננסיים. גם גופים שייתנו אשראי. אנחנו כבר רואים גופים מהסוג של P2P וגופים נוספים, אשראי ישיר וכו'.

נראה הרבה יותר טכנולוגיה, גם FinTech, גם מתן אשראי מרחוק, וזה יקרה גם בתוך המערכת הבנקאית וגם מחוץ למערכת הבנקאית.

לצרכנים יהיה הרבה יותר מידע. יש לנו כבר את תעודת הזהות, יש שיתוף בנתונים פיננסיים. ויש גם את מאגר נתוני האשראי, שאנחנו עמלים על הקמתו, וייתן בעצם הרבה יותר מידע על מצבו של כל לקוח, ובעצם ייתן הרבה יותר כוח לציבור להתמקח על מחירי האשראי.
באופן כללי נראה הרבה יותר תחרות במגזר הקמעונאי.
ויחד עם כל זה, כמובן שתהיה גם התעצמות של סיכונים, שבאים עם התרחבות של המגזר הפיננסי, עם כניסה של שחקנים חדשים, שלאו דווקא יש להם את המיומנויות שיש אצל השחקנים הישנים. 

ובעצם אנחנו רואים את תפקידנו בליווי של הרפורמות בכך שנבטיח את זה שהרפורמות ייושמו בצורה אחראית, כדי מצד אחד לקדם את התחרות לטובת הציבור והמשק, אבל גם לשמור מפני הסיכונים. צריך לזכור, שכשבמערכת כזאת יש הרבה מאוד שינויים, נכנסים שחקנים חדשים, אז זה כרוך בסיכונים, וצריך לנטר אותם ולעקוב אחרי הסיכונים. גם חשוב מאוד לתת למערכת עכשיו לעכל את השינויים המאוד מאוד רבים שעוברים על המערכת, ואני חושבת שבמובן הזה צריך לעצור את היוזמות החדשות ולהתמקד עכשיו ביישום.
אחד מהכלים להבטחה של פיקוח יציבותי זה הקמת ועדה ליציבות פיננסית. אני מאוד מקווה שההשלמה של ההכנה לחקיקה של החוק - - -
<היו"ר משה גפני:>
מה זה הוועדה ליציבות פיננסית?
<נגידת בנק ישראל קרנית פלוג:>
ועדה ליציבות פיננסית זה גוף שאמור להיות מוקם, ויכלול בתוכו את כל הרגולטורים הפיננסיים ואת בנק ישראל ואת האוצר. והתפקיד שלו זה לנטר את ההתפתחויות במערכת הפיננסית, לזהות - - -
<היו"ר משה גפני:>
איפה נעשית הוועדה הזאת?

<נגידת בנק ישראל קרנית פלוג:>
איפה?

<היו"ר משה גפני:>
איפה? בנק ישראל?

<נגידת בנק ישראל קרנית פלוג:>
בנק ישראל יהיה שחקן חשוב בוועדה הזאת.

<היו"ר משה גפני:>
הוא יקים את הוועדה הזאת?

<נגידת בנק ישראל קרנית פלוג:>
הוועדה הזאת תוקם מכוח חוק.

<קריאה:>
זה עבר כבר בוועדת שרים לחקיקה.
<היו"ר משה גפני:>
מי עומד בראשה?

<נגידת בנק ישראל קרנית פלוג:>
נגידת בנק ישראל. והתפקיד שלה זה לנטר את הסיכונים - - -

<היו"ר משה גפני:>
זה עבר ועדת שרים לחקיקה?

<נגידת בנק ישראל קרנית פלוג:>
כן.

<היו"ר משה גפני:>
אז למה זה לא התקדם?
<נגידת בנק ישראל קרנית פלוג:>
זה נמצא בתהליך של הכנת החוק. אנחנו ממש בישורת האחרונה של סגירת הפרטים.
<היו"ר משה גפני:>
אז זה אושר בוועדת שרים לחקיקה?

<נגידת בנק ישראל קרנית פלוג:>
כן.

<היו"ר משה גפני:>
וזה לא בא למליאת הכנסת?
<נגידת בנק ישראל קרנית פלוג:>
זה עדיין לא בא למליאת הכנסת, אבל זה יגיע לשולחנכם.
<היו"ר משה גפני:>
מי יהיה חבר לפי ההצעה שלכם?

<נגידת בנק ישראל קרנית פלוג:>
יהיו חברים מבנק ישראל.
<היו"ר משה גפני:>
בנק ישראל – את עומדת בראש.

<נגידת בנק ישראל קרנית פלוג:>
נכון.

<היו"ר משה גפני:>
כן, מי עוד?

<נגידת בנק ישראל קרנית פלוג:>
יהיו גם כל הרגולטורים.
<מיקי רוזנטל (המחנה הציוני):>
הממונה על שוק ההון.

<היו"ר משה גפני:>
אגף שוק ההון.
<נגידת בנק ישראל קרנית פלוג:>
אגף שוק ההון, המפקחת על הבנקים, רשות לניירות ערך וחברים נוספים. אני לא זוכרת מה מספר החברים.
<היו"ר משה גפני:>
לא גוף פרלמנטרי. זאת אומרת, לא יהיו שם נציגים מהכנסת.
<נגידת בנק ישראל קרנית פלוג:>
לא, זה לא גוף פרלמנטרי, זה גוף של רגולטורים והמייצבים מה שנקרא, שזה האוצר ובנק ישראל. זה לא לוקח מהסמכויות של אף רגולטור. 

<היו"ר משה גפני:>
לא, בסדר.

<נגידת בנק ישראל קרנית פלוג:>
המטרה היא להעביר מידע, ולזהות בעיות מבעוד מועד ולטפל בהן כשהן קטנות.
<היו"ר משה גפני:>
את אומרת, זה עבר בוועדת שרים לחקיקה, אבל עדיין לא הגיע למליאת הכנסת.
<נגידת בנק ישראל קרנית פלוג:>
נכון. אבל זה יגיע. והרעיון הוא לטפל בבעיות כשהן עוד קטנות.
<היו"ר משה גפני:>
טוב.

<נגידת בנק ישראל קרנית פלוג:>
אז אם ממש במילה לסיכום, אני חושבת שהמצב המקרו-כלכלי שלנו הוא בסך הכול טוב, בעיקר נוכח הסביבה הגלובלית. המדיניות המוניטרית תומכת גם בפעילות וגם בחזרת האינפלציה ליעד. תמונת המצב הכלכלית-חברתית מחייבת מדיניות אקטיבית, שאני חושבת שדווקא המצב הכלכלי של המשק הוא הזדמנות לטפל בנושאים היותר בסיסיים. המערכת הפיננסית עוברת שינויים גדולים, וחשוב מאוד לתת למערכת לתקן אותם ולנטר את הסיכונים שמתהווים בסביבה שהיא מאוד מאוד דינמית.
<היו"ר משה גפני:>
תודה רבה. קודם כול, אני מודה לך על הסקירה המאלפת כפי שהצגת את זה. יש לי הרבה מה לומר על העניין הזה, אבל אשמור לעצמי את הזכות בסוף, אחרי החברים. יש לי הרבה מאוד מה לומר על זה, זו סקירה מקצועית רצינית. ויש לי על מה להתווכח עכשיו, עד עכשיו גם לא היה לי כל כך. תודה רבה לך. תודה רבה לך. חבר הכנסת חיים ילין, ואחריו חבר הכנסת איתן ברושי.
<חיים ילין (יש עתיד):>
אני שואל שתי שאלות, הן שאלות שרציתי מאוד לשאול אותן בוועדת רפורמות.
<היו"ר משה גפני:>
מה רפורמות?

<מיקי רוזנטל (המחנה הציוני):>
הוא רצה לשאול את זה במקום אחר.
<איתן ברושי (המחנה הציוני):>
פה זה מילה קשה.

<חיים ילין (יש עתיד):>
לא היה את מי לשאול, כי פעמיים מי ששאל את השאלות – זה לא אני – שאל אותן בצורה מאוד, לדעתי, בוטה ולא נכונה, וכל נציגי המערכת שלך קמו והלכו, פעמיים, במשך החקיקה. אני חושב שזה לא היה נכון לשאול את השאלות כמו - - -
<היו"ר משה גפני:>
למה הלכו?
<חיים ילין (יש עתיד):>
כי נעלבו. בסוף הם בני-אדם.
<נגידת בנק ישראל קרנית פלוג:>
לא, כי הם הותקפו בצורה בוטה ולא - - -
<חיים ילין (יש עתיד):>
בסוף הם בני-אדם גם.

<נגידת בנק ישראל קרנית פלוג:>
כן.

<חיים ילין (יש עתיד):>
כן. פעמיים.

<היו"ר משה גפני:>
למה הלכתם לשם? הייתם צריכים לבוא לפה.
<איתן ברושי (המחנה הציוני):>
ויתרת בקלות, גפני.
<חיים ילין (יש עתיד):>
התחושה שהייתה שם בוועדה, שבמשך 50 שנה לא הייתה תחרות בריאה, וסוף-סוף נפתחת תחרות. אבל יחד עם זה, כל הזמן הייתה תחושה שם שמישהו מגונן על המערכת הבנקאית. קראת לזה יציבות וביטחון שאיפה שמפקידים את הכסף באמת בסוף יהיה מקום יציב. 

אבל כשנותנים לי את כל הדוגמאות האלה, ואני שואל: איך בנק ישראל מתמודד מול 18 מיליארד שקל חובות של אנשים מאוד עשירים – אני לא רוצה לקרוא לזה טייקונים – אנשים מאוד עשירים, שמתוך זה נמחקים 8 מיליארד שקל כספי ציבור מצד אחד. מצד שני, בדיוק תוך כדי החקיקה, פישמן היה כל הזמן בכותרות, כל הזמן בכותרות על המחיקות ועל הצחוק שהוא עושה. מצד שלישי, רצינו לדחוף את מה שנקרא עבירה פלילית – מי זה הפושע שנותן כסף בלי ביטחונות, והוא יכול להמשיך להסתובב חופשי במדינת ישראל, כאשר אם מישהו בא, שודד בנק במיליון שקל עם אקדח הוא נכנס לכלא, אבל במיליארדים כנראה לא. על השאלה הזאת לא קיבלתי תשובה. זאת השאלה הראשונה.
השאלה השנייה היא שאלה מאוד אישית, כי בעצם היא נוגעת יותר למערכת שלך. קיבלתי פה רשימה של מפקחים על הבנקים, ולמה גם התלהמו פה וקמו והלכו. 

<היו"ר משה גפני:>
פה לא התלהמו.
<חיים ילין (יש עתיד):>
לא, אני אומר - - -

<היו"ר משה גפני:>
לא, בפרוטוקול יוצא כאילו פה.

<חיים ילין (יש עתיד):>
לא פה, אמרתי: ועדת רפורמות, בסדר?
<היו"ר משה גפני:>
לא, אבל בפרוטוקול יכול להיות. חכמים, היזהרו בלשונכם.

<חיים ילין (יש עתיד):>
מ-69'-75' מאיר חת היה המפקח על הבנקים, הוא הלך להיות יושב-ראש בנק לאומי. מ-82'-87' גליה מאור, והפכה להיות מנכ"לית בנק לאומי. אמנון גולדשמידט מ-87'-92', והפך להיות סמנכ"ל בנק דיסקונט. מ-92'-98' זאב – הפך להיות יו"ר בנק איגוד.
<היו"ר משה גפני:>
מה אתה רוצה, שהוא ילך לכולל? מה אתה רוצה שהוא יעשה?

<חיים ילין (יש עתיד):>
אני מאוד רוצה. מ-98'-2003 יצחק טל – דירקטור בבנק טפחות. ואחרון חביב זה רוני, שמ-2010-2006 כיהן, והוא הפך להיות יו"ר הבנק הבינלאומי הראשון. עכשיו, למה אני אומר את הדברים האלה?
<נגידת בנק ישראל קרנית פלוג:>
למה באמת?

<חיים ילין (יש עתיד):>
כי גם אם זה צודק וגם אם זה חוקי זה לא נראה טוב. ולכן כשהיו בוועדת הרפורמות כל השמות האלה והכול עלה – כאילו שמישהו מגונן פה על הבנקים ולא על הציבור. ואני חושב שבמהות אם נצליח, ואת, במיוחד את, שמביאה רוח חדשה, ואני מכיר את המערכת ואני רואה שכן רוצים לעשות את השינויים, אם תצליחו להסדיר, להלבין, להביא איזושהי דעה שבאמת אומרת: אוקיי, לא הייתה תחרות אבל עכשיו אנחנו עושים, ואנחנו מבינים שכנראה צריך צינון יותר גדול, ואנחנו מבינים הרבה מאוד דברים, בשביל שהציבור יאמין לא רק לכם, אלא גם לנו כמחוקקים. תודה.
<היו"ר משה גפני:>
תודה רבה. חבר הכנסת איתן ברושי, ואחריו חבר הכנסת עודד פורר.
<מיקי לוי (יש עתיד):>
ועדת האתיקה קיבלה את הדרישה שלי להרחיק את חבר הכנסת באסל גטאס. ביקשתי עד סוף ההליך הפלילי, אבל חצי שנה קיבלו.
<היו"ר משה גפני:>
להרחיק אותו?

<מיקי לוי (יש עתיד):>
מהכנסת. 
<איתן ברושי (המחנה הציוני):>
כל הכבוד. אני רוצה לחזור לנושא. 

<מיקי לוי (יש עתיד):>
סליחה.

<איתן ברושי (המחנה הציוני):>
גם אני רוצה לברך את הנגידה. אני זוכר את הוויכוחים בהתחלה, ונדמה לי שהצלחת ליצור הסכמה וברכה. אבל אם אני מבין נכון, חלק מהתפקיד שלך, גם על-פי הסקירה, הוא ניסיון לכוון לאן המדינה הזאת הולכת, מה שאת קוראת כלכלי-חברתי. וחלק מההישגים שאת מציינת אותם היום הם תוצאה של מדיניות העבר. בוא נגיד: רוב הדברים שבגללם שנת 16' היא שנה כנראה טובה הם לא בגלל פעולה של השנה האחרונה.
ואני רוצה להגיד על שתי נקודות או שני משאבים. לפני שנכנסת, גפני, גם פניתי לנגידה, שתיכנס לנושא החקלאות, כי לפי דעתי קורה פה דבר חמור ביותר, שזה חלק מהתשתית הלאומית. אבל שני משאבים הם מאה אחוז בבעלות המדינה, זה הקרקע והמים. אלה שני משאבים שהמדינה מנהלת אותם במאה אחוז. ולפי דעתי בשניהם יש בעיה בניהול. וגם העבירו אותם לגופים שאני לא בטוח שיש להם את היכולת להתמודד עם הניהול של המשאבים האלה גם אם החליפו משרדים. רשות המים זה הרכב לא מובן, ורשות מקרקעי ישראל אף פעם לא קיבלה מחמאות.
הנקודה היא שאני חושב שיוקר הדיור מושפע מיוקר הקרקע. ואני לא יודע למה את לא מתערבת בנקודה העיקרית, שהיא הפחתת מחירי הקרקע בכל אזורי הארץ, בוודאי באזורים שרוצים ליצור שם מגנט לאוכלוסייה. זה נשאר מקור כספי גדול. יש לפי דעתי, לפי נתונים שראיתי, 10 מיליארד שקל בקופת רשות מקרקעי ישראל. אתם לא שולטים על זה בכלל. וזה ממשיך - - -
<נגידת בנק ישראל קרנית פלוג:>
- - -

<איתן ברושי (המחנה הציוני):>
רגע, זה הנתון שאני יודע. אבל ממשיכים לגבות הרבה כסף עם כל הסיפורים. דרך אגב, שום הנחה משמעותית לא נוספה למה שהיה עד עכשיו.
דבר שני זה נושא המים. המים זה משאב לאומי. שני המשאבים האלה, מים וקרקע, זה אמצעי, זה לא מטרה. וחלק מהפקידות הופך אותם למטרה וחלק גם מקור לקופה.
דיברת על צמיחה. ישבו פה אגף תקציבים ואמרו שהצמיחה הכי גדולה בשנה האחרונה זה קניית מכוניות ונסיעות לחוץ לארץ.

<מיקי לוי (יש עתיד):>
היא אמרה. הצריכה הפרטית, היא אמרה - - -
<מיקי רוזנטל (המחנה הציוני):>
היא דיברה על מכוניות - - -

<איתן ברושי (המחנה הציוני):>
אוקיי, יכול להיות שיצאתי רגע.

<היו"ר משה גפני:>
כן, כן, היא אמרה את זה.
<איתן ברושי (המחנה הציוני):>
אני אומר: אבל לעומת זה לא מוקמים מפעלים ולא נוצרים מקומות עבודה עם רמת הכנסה גבוהה. נכון שיש פחות מובטלים אבל יש יותר עניים. בסופו של דבר אין למדינה תוכנית לאומית לתעסוקה. יש תוכנית לחינוך - - -
<עודד פורר (ישראל ביתנו):>
אין. הלוואי שהייתה - - -
<איתן ברושי (המחנה הציוני):>
מגורים – יודעים שצריך לתת 50,000 התחלות בנייה בשנה. את אומרת אפילו יותר - - -
<היו"ר משה גפני:>
הוא אומר: מדברים על זה.

<איתן ברושי (המחנה הציוני):>
אין אבל למדינה תוכנית. שאלת: כמה מקומות עבודה צריך לייצר כדי שהצפון או הנגב יגדל? אין לאף אחד מושג. זה נשאר יוזמות כאלה או אחרות. אין בעל הבית בתחום התעסוקה, ברמה שגם תענה לחרדים וגם לערבים, וגם תפזר אוכלוסייה לנגב ולגליל. ולפי דעתי, בלי תעסוקה הולמת לא תהיה שום התפתחות במקומות שהמדינה רוצה לחזק אותם.
בסיכום, אני חושב שהבעיה העיקרית שלנו, והנגידה צריכה להיות פה גם המגדלור, אם תרצי גם המצפן והמצפון של המערכת הכלכלית, לאן העסק הזה עובד, ולא רק מחר בבוקר. 

ואני עכשיו גם למיקרופון אומר ליד חברי פה: אני מבקש ממך, תיכנסי לעניין החקלאות. אני חושב שהמדינה מחסלת את החקלאות, והיא תגרום לנזק גדול. גם זה נכס אסטרטגי של המדינה, וגם במדינת ישראל החקלאות נשארה ערך ולא רק כסף. אבל גם בכסף היא חשובה, במיוחד שנקבל פה תוצרת פחות טובה, פחות בריאותית. ואנחנו עדים למשבר גדול. את חייבת להתערב. תודה.
<היו"ר משה גפני:>
תודה רבה. עודד פורר ואחריו מיקי לוי.
<עודד פורר (ישראל ביתנו):>
תודה, אדוני. ותודה, גברתי, על ההצגה. אני כן רוצה להתייחס לשתי נקודות שהיו בהצגה ושתי נקודות שלא היו בהצגה. ראשית, לעניין הגרפים של הורדת מס ההכנסה על עבודה אל מול הורדת הקצבאות או תשלומי ההעברה. אני חושב שהמהלך הזה שבוצע לפני קצת יותר מעשור היה מהלך מבורך וחשוב שנעשה. 
היום אנחנו מתחילים לעשות תיקון איפה שצריך, וזה תשלומי העברה לאוכלוסיות שבאמת לא יכולות לעבוד. זאת אומרת, להעלות את תשלומי ההעברה לקשישים, להעלות את תשלומי ההעברה לנכים. אלה הנושאים שלדעתי צריך לטפל בהם, ולא לחזור לאותה מדיניות שגויה שהייתה לפני עשור. לשמחתי בתקציב הזה כן הצלחנו, כחלק גם מכניסתה של ישראל ביתנו לממשלה, להעלות את הבטחת ההכנסה לקשישים, ואת הוותק הביטוחי לקשישים עולים ולעקרות בית.
מהצד השני, בעניין של חינוך, נגעת בזה קצת, הפער בחינוך המקצועי בינינו לבין ה-OECD, היה על זה הרבה ויכוחים גם בממשלה, מראה שמדינת ישראל זנחה לחלוטין את התחום הזה והיא בבעיה. אנחנו רואים את זה גם במגזר היצרני. זאת אומרת, אם תיפגשי עם בעלי עסקים קטנים ובתי מלאכה קטנים, הם יגידו לך: אין לנו נגרים, אין לנו רתכים, אין לנו טכנאים. כל המקצועות האלה שמוכנים לשלם עליהם משכורות גבוהות לא בנמצא. עכשיו, זה גם מפריע לצמיחה של המשק במובנים אחרים. אלה בהחלט נושאים שצריך לטפל בהם.
שני דברים שכן חסרו לי, ואני חושב שצריכים להתחיל להיכנס גם בסקירה ובאיך בנק ישראל מסתכל על המשק. אחד זה פצצת הפנסיה התקציבית. הפצצה הזו, לשיטתי, מאיימת על המשק הישראלי. בדוח מבקר המדינה ב-2014 הוא דיבר על חבות אקטוארית של 577 מיליארד שקל, היום כבר יודעים שהחבות האקטוארית הזו עברה את ה-600 מיליארד שקל. 

ומשרד האוצר חייב להיכנס לעניין הזה, שהעובדים ייקחו חלק בעלויות הפנסיה התקציבית שלהם. יש פה שתי מדינות לשני עמים: יש פה את העם של השכירים עם הפנסיה הצוברת; ויש פה את העם של מי שחי בפנסיה התקציבית באיזושהי בועה, שכולנו והילדים שלנו ואולי גם הנכדים שלנו עוד יצטרכו לשלם על זה. זה בהחלט משהו שמשפיע לדעתי על המקרו-כלכלה.
הנושא השני, ושוב אני חוזר לעניין החינוכי, אמרת שמדברים על חזון – אין שום חזון במערכת החינוך. חסרה פה מועצה לאומית לחינוך. כשם שיש לנו מועצה לאומית לביטחון לאומי, יש את המועצה הלאומית לכלכלה, צריכה להיות פה מועצה לאומית לחינוך, שתגדיר מהם - - -
<מיקי רוזנטל (המחנה הציוני):>
הדוגמאות שאתה נותן הן לא כל כך משפיעות.

<חיים ילין (יש עתיד):>
בדיוק על זה היה הדיון בוועדת החינוך.

<עודד פורר (ישראל ביתנו):>
הן משפיעות מאוד. 

<מיקי רוזנטל (המחנה הציוני):>
אני בעד הקמת מועצה כזאת - - -

<עודד פורר (ישראל ביתנו):>
אני יכול להגיד לך שהמועצה הלאומית לכלכלה נתנה איזון אל מול אגף התקציבים, וגם ביכולת של המשרדים להתנהל מול אגף התקציבים במונחים מסוימים. ולקחה את המושכות מאיזשהו גורם אחד שרק אצלו נמצאת התורה כולה.

מערכת החינוך לא מוכוונת בכלל לשוק העבודה העתידי. היא מוכוונת לשוק העבודה של לפני כמה עשורים. צריך להבין שרבים מהמקצועות, ומדברים על 50%-40% מהמקצועות שהולכים להיעלם. אני לא יודע אם מערכת החינוך, שהבת שלי היום לומדת שם בכיתה ג', ואחת צפויה להיכנס לכיתה א', תכשיר אותה ל-70 שנה להערכתנו שהיא תצטרך לעבוד אחרי שהיא תסיים את מערכת החינוך.
<חיים ילין (יש עתיד):>
70 שנה אתה מאחל לה שתעבוד?
<עודד פורר (ישראל ביתנו):>
תשמע, אני מאחל לה שתעבוד כמה שהיא תוכל.

בסוף המערכת הזו לא מכינה היום את התלמידים שלה באמת לשוק העבודה העתידי. צריך לעשות שם שינוי משמעותי. אלה שני נושאים שמאוד משפיעים על המקרו, שאני חושב שצריכים להיכנס לסקירה של בנק ישראל בפעם הבאה.
<היו"ר משה גפני:>
תודה רבה. הדוברים הבאים זה שני המיקים, מיקי לוי ומיקי רוזנטל. ואחרי זה חבר הכנסת מוזס, ואחרי זה חברת הכנסת פארן. מיקי לוי.
<מיקי לוי (יש עתיד):>
תראי, גברתי, אני חייב להודות שמה שהיה פה היה מרשים אבל גם מדאיג. אני חייב להגיד.
<היו"ר משה גפני:>
תקרב את המיקרופון, שישמעו את הדאגה שלך.

<מיקי לוי (יש עתיד):>
אני יוצא מהעניין של תקציב דו-שנתי, שהוא תקציב מסוכן מאוד, מסוכן מאוד, כי אי-אפשר לדעת – אני לא רוצה, את מבינה יותר טוב ממני – מה השינויים הגאו-פוליטיים אירופה, עולם, מחירי סחורות. כל כך הרבה משתנים יש, שבקושי אפשר לתכנן תקציב לשנה. אבל אני יודע שגם את, לא נחה דעתך מהעניין הזה, ואנחנו באותה סירה בתפיסת עולמנו.
אבל את גם משמשת יועצת לשר האוצר ולראש הממשלה. והפערים החברתיים במדינת ישראל רק הולכים וגדלים. וראיתי את מה שהצגת פה, אז הצגת את העובדה, אבל אין פתרון, אין איזה עצה, מה אמרת להם שצריך לעשות. מאוד הייתי שמח לשמוע את דעתך בעניין הזה.
דבר נוסף, וגם אמרת את זה, מנועי צמיחה שמתבססים על צריכה פרטית יכולים להיעצר. משבר מקומי או עולמי יביא לכך שאנשים פשוט ישמרו על כספם לשעת הצורך. ואז כל הצריכה הפרטית פשוט תיעצר. ומנוע הצמיחה המרכזי שמושך את הקטר של המשק יהיה במשבר, ותהיה פשיטת רגל וגירעון אסטרונומי. אי-אפשר להתבסס על מנוע צמיחה עיקרי אחד כל כך מסוכן. וגם, לצערי, בסקירות של שר האוצר, גם פה בוועדת הכספים וגם בכנסת, וגם את, ציינתם את העובדה, אבל אני לא רואה פתרונות איך מעודדים את הייצוא, ומה מנועי הצמיחה שאנחנו צריכים להשקיע בהם, וזה מאוד מאוד מדאיג אותי.
הדבר האחרון, ולא אעזוב את בנק ישראל, ולא אותך ולא את הנגידה, זה נושא המשכנתאות. צעקנו על נושא המשכנתאות. ומאז שבפעם הקודמת היית פה עקבתי אחרי הנושא, והייתה חברת כנסת שלקחה משכנתא והתייעצה אתי, והפכתי לה את כל המשכנתא. אין תחרות. אין תחרות. הגשתי גם תלונה לממונה על ההגבלים העסקיים. 

קשה מאוד יהיה לבוא ולהוכיח תיאום מבחינת איסוף הראיות, ואני נזהר בדברי, אבל אין תחרות, שלא יהיה לכם שום ספק. כשאני הולך לקחת עם הבן שלי עכשיו מבנק לבנק, ואני מתרוצץ ואני יושב מול פקיד המשכנתאות, התחרות היא שולית לחלוטין.
וגם מהפגישה הקודמת הממונה על הבנקים, ואני מאוד מעריך אותה ועובד איתה בצמידות, ולא עם צעקות ולא עם שום דבר, אלא מנסים להיות מתואמים, היא ספרה, והוצאתי את זה מהדברים שהיא אמרה בפעם הקודמת, והיא אמרה שלוש סיבות לנושא של עלייה במשכנתאות. הראשונה זה עליית סיכונים בתחום המשכנתאות. וכשיש בטוחה אני לא מבין איזה סיכון יש. יש בטוחה, זו לא הלוואה רגילה. נכון, קשה לממש - - - משבר סאב-פריים כמו בארצות-הברית, מחירי הדירות ירדו. הכול נכון. אבל זה לא נראה באופק, כשאנחנו עומדים בפני זה, כשיש 140,000 דירות חסרות במדינת ישראל.
עכשיו, עשיתם כמה צעדים, והקלתם על ההון הראשוני שאדם צריך להביא מהבית, ואני מברך על כך. לא כולם יכולים להביא את ה-30% שנקבע בהתחלה, עכשיו מדובר על 10%, ואני באמת מברך על העניין הזה. אבל בשנה האחרונה זה פשוט לא יאומן העלייה. 
ואתם צריכים לתת את דעתכם לעניין, איך עוצרים את זה, בפרט לאלה שמביאים את ה-30% מהבית. לא יכול להיות דבר כזה שהמחירים יעלו בצורה משמעותית. ואני מברך, עוד הפעם, על "מחיר למשתכן" שצריך להביא רק 10% מהבית. וציינתם את נושא האבטלה. אבל אין אבטלה, משקי הבית מצליחים להחזיר את המשכנתאות, והנפילות הן באמת בשוליים, על-פי הנתונים שיש בידי, של כאלה שלא עומדים בהחזרה.
ואמרה הממונה על הבנקים שבתחום שהתחרות בתחום המשכנתאות היא הגבוהה ביותר מבין כל הסגמנטים שהבנקים פועלים בהם, התחרות הזו היא כבר שנים. ואני אומר לך, גברתי: אין דבר כזה. אני מתרוצץ בין שלושה בנקים ויושב מול הפקיד, כי בני הולך לקנות דירה – אין דבר כזה. ויש בטוחה. נכון שגם בעבר הבטוחה הזו יכולה לא להביא את ההחזר האמיתי שלה.
ודבר אחרון בנושא הזה, גברתי, זה נושא היועצים. לא פתרנו את העניין הזה. אי-אפשר לבוא עם יועץ למשכנתאות. ואני אומר לך: 98% – או 95%, אתקן את עצמי – ממשקי הבית אינם מבינים בשלושת מסלולי לקיחת המשכנתא, והבנקים מנצלים את זה לרעה. לפחות לכל מי שמתייעץ אתי. ואני לא יכול לרוץ עם כולם, אני אומר: תיקחו יועץ משכנתאות ותביאו.
<היו"ר משה גפני:>
רגע, הוא מפריע, מיקי.

<מיקי לוי (יש עתיד):>
הוא תמיד מפריע.

<היו"ר משה גפני:>
הוא מפריע. הוא עכשיו עושה חוק שלא לחקור ראש ממשלה.
<קריאה:>
זה התפקיד שלו.

<איתן ברושי (המחנה הציוני):>
הוא מתחלק עם דודי.

<מיקי לוי (יש עתיד):>
אבל זה לא ייפול על ראש הממשלה הנוכחי, לצערו.

<דוד ביטן (הליכוד):>
מה זה?

<היו"ר משה גפני:>
עזוב, דוד, הנגידה פה.

<מיקי רוזנטל (המחנה הציוני):>
שיעשו לו חקירה פעם בשבוע. זה חוק יותר טוב.
<היו"ר משה גפני:>
דוד, הנגידה פה, תכבד אותה.

<דוד ביטן (הליכוד):>
אנחנו דואגים ללפיד. אם הוא יהיה ראש ממשלה, שלא יחקרו אותו.
<חיים ילין (יש עתיד):>
עוד פעם התחלת?

<מיקי לוי (יש עתיד):>
גברתי, לא קידמנו את הנושא זה, לא עשינו מסגרת. ואני בעד, אני בעד למסד את מקצוע יועץ המשכנתאות. אני בעד. אני מודע לכך שיש כל מיני כאלה לא ראויים שבאים ועושים נזקים. בואו תקבעו מי ראוי, כדי שהבנקים יוכלו להכניס אותם. ויש תלונות במשטרה – אני אתך בעניין הזה, אבל תסדירו את זה. אני מתחנן, תסדירו את זה.
<היו"ר משה גפני:>
תודה רבה.

<מיקי לוי (יש עתיד):>
ודבר אחרון. בהמשך למה שחבר הכנסת ילין אמר, הגשתי הצעת חוק, שלצערי לא עברה, שכל איש עסקים שמבצע תספורות, לא יוכל להנפיק. לא יכול להיות שהוא עשה תספורת, ומנפיק אחר כך עוד הפעם אגרות לסיבוב חדש על כספי הציבור.
<היו"ר משה גפני:>
נכון מאוד.

<מיקי לוי (יש עתיד):>
זה לא יכול להיות. אז הממשלה בלמה אותי – סליחה, ועדת שרים לחקיקה. הצעתי את זה לאחד מחברי הקואליציה, לא אכפת לי שזה לא יהיה רשום על שמי, שמישהו אחר יעשה איזושהי מגבלה, כי זה כספי ציבור. אז אולי בכוחותייך, כי רבים הם, אני מודה – לא תמיד, אבל אולי בעניין הזה – תמצאי איזשהו פתרון, מאוד אעריך את זה. תודה רבה.
<היו"ר משה גפני:>
תודה רבה. חבר הכנסת מיקי רוזנטל.

<מיקי רוזנטל (המחנה הציוני):>
טוב, אשתדל לא לחזור כמובן על מה שאמרו קודמי, אני לא יודע אם יהיה לך גם זמן להשיב, אבל בין התפקידים, מעבר ליציבות המחירים ושמירה על המערכת הפיננסית, על הבטחתה של המערכת הפיננסית, התפקיד שלך הוא יועצת כלכלית לממשלת ישראל. ואני שואל אותך: האם הממשלה מקבלת את העצות שלך? ומסתמן שלא. לפי התקציב לפחות, הסקירה עומדת כמעט בסתירה לפעולות שננקטו בתקציב. והשאלה מה עושים במצב כזה, מה יש לך לומר על הדבר הזה. 
כי נכון, מצב המשק הוא לא רע, מצב האבטלה אפילו מעולה, שאת מצביעה עליו. אני חלוק על נתוני השכר שנשחק, אבל נעזוב את זה רגע.
<היו"ר משה גפני:>
היא אמרה.
<מיקי רוזנטל (המחנה הציוני):>
לא, היא אמרה שהייתה עלייה דווקא של 3.5%.

<נגידת בנק ישראל קרנית פלוג:>
השכר הממוצע עלה.

<היו"ר משה גפני:>
השכר הממוצע עלה.

<מיקי רוזנטל (המחנה הציוני):>
השכר הממוצע במדינת ישראל, העובדה ששבעה עשירונים לא משלמים כמעט מס הכנסה היא האינדיקציה אולי הטובה ביותר לגבי המצב.
<יעל כהן-פארן (המחנה הציוני):>
לא, השכר הממוצע לא מייצג, צריך להסתכל על החציוני.
<מיקי רוזנטל (המחנה הציוני):>
אבל אני באמת שואל אותך על הדברים שאת דיברת עליהם. זאת אומרת, העובדה שאת גם אומרת, שהצמיחה רובה היא מצריכה, והממשלה לא משקיעה מספיק בהעלאת תפוקה, בעידוד הייצוא. לפחות זה לא ניכר בתקציב. אז מה עושים עם זה מול העמדה שלך? העמדה שלך סותרת לפחות חלק מהמדיניות של הממשלה בנושא הדיור. 

העמדה שלך סותרת חלק מהפעילות או לפחות את עמדת הממשלה הרשמית, כי הפערים פה, אפשר לדבר עליהם. כל הזמן מדברים פה על הפערים, פערים, פערים: פערים בחינוך, פערים בהשכלה, פערים בהזדמנויות, פערים בהכנסה, פערים, פערים, וכמעט ולא נעשה שום דבר שום דבר כדי לצמצם את הפערים.
<היו"ר משה גפני:>
מה סותר בדיון?
<מיקי רוזנטל (המחנה הציוני):>
מה היא סותרת בדיון? היא למשל אמרה על חוק הדירה השלישית – קראתי בעיתון, היא לא אמרה את זה פה, כבוד הנגידה - - -
<היו"ר משה גפני:>
כן, ראיתי, שהיא מתנגדת לזה – לא מתנגדת, שזה יעלה את מחירי הדירות.
<מיקי רוזנטל (המחנה הציוני):>
זה יעלה את מחירי השכירות.

<עודד פורר (ישראל ביתנו):>
את מחירי השכירויות. אין שאלה בכלל, זה ברור.
<מיקי רוזנטל (המחנה הציוני):>
זאת השאלה הבאה שלי באמת, היא נוגעת להחלטות שהממשלה כן נקטה בנושא הדיור, בדגש על העניין של מיסוי הדירה השלישית.
לא אחזור שוב על העניין של הדו-שנתי, אבל אני מתקשה להבין איך גברתי עושה סקירה על מצב המשק ולא מתייחסת לתקציב הדו-שנתי והשפעותיו. ואני גם מתקשה באמת להבין, ואני לא רוצה לחזור כאמור על דברים שאמרו חברי, על זה שבאמת את הציבור זה ממש מקומם, הנושא הזה של ההלוואות לטייקונים ללא ביטחונות, שאחר כך מתגלגלות מהן הגזירות האלה או התספורות האלה על כתפי הציבור או על ראשו של הציבור, והבנק שותק. תודה.
<היו"ר משה גפני:>
תודה רבה. חבר הכנסת הרב מוזס. בבקשה.
<מנחם אליעזר מוזס (יהדות התורה):>
כבוד היושב-ראש, נגידת הבנק, תודה על הסקירה. 

<היו"ר משה גפני:>
נאום הישיבה זה עכשיו אתה. הנאום.

<מנחם אליעזר מוזס (יהדות התורה):>
מה נאום? אתן לך בשביל זה בישיבת הסיעה - - -
<היו"ר משה גפני:>
לענות לליצמן? בבקשה.

<מנחם אליעזר מוזס (יהדות התורה):>
גברתי נגידת בנק ישראל, אני רוצה להתמקד בנושא הדיור. אני מתחבר לדברי שכני כאן וידידי מיקי לוי, שזהו המצב במשק, זה קרטל. כל הבנקים סיכמו יחד: נעלה את הריבית במאה אחוז. אם לוקחים הלוואה קבועה, אז במקום 2.8, העלו את זה ל-5.5%. השתוללות כזאת. והתוצאה שצריכים יותר לשלם את הלוואה.
אבל מעבר לכך, מדברים כאן על עידוד לעבור לפריפריה. ואני מביא לך דוגמה חיה מזוג עם שני ילדים שזכו, ברוך השם, ב"מחיר למשתכן" באופקים. הם גרים במרכז הארץ, חיים חדשים, עוברים לפריפריה לאופקים. צריכים לשלם בשביל ההלוואה הבנקאית לא פחות מ-4,000 שקל לחודש. אבל בא הבנק ואומר: תביא בטוחה, תשלומי הכנסה חודשית של 12,000 שקל – פי שלוש. פי שלוש תביא בטוחה. 
<היו"ר משה גפני:>
מה זאת אומרת? לא הבנתי. תביא בטוחה שמה?
<מנחם אליעזר מוזס (יהדות התורה):>
הוא צריך לשלם כל חודש 4,000 שקל.

<היו"ר משה גפני:>
4,000 שקל. מה הבטוחה?

<מנחם אליעזר מוזס (יהדות התורה):>
הבטוחה שיביא תשלום, שהוא ואשתו עובדים ומרוויחים 12,000 שקל.
<היו"ר משה גפני:>
ואם לא?

<מנחם אליעזר מוזס (יהדות התורה):>
אם לא, אז לא יקבל את ההלוואה.
<היו"ר משה גפני:>
אבל יש את הדירה?

<מנחם אליעזר מוזס (יהדות התורה):>
זו השאלה. זו השאלה.

<מיקי רוזנטל (המחנה הציוני):>
מחתימים הורים, אתה יודע. היום מחתימים הורים.
<היו"ר משה גפני:>
שנייה, אני מחדד את השאלה.

<חיים ילין (יש עתיד):>
ממשיך הפתק מההורה, אתה יודע. לא רק בבית-ספר.
<מנחם אליעזר מוזס (יהדות התורה):>
ואז השאלה שלו, השאלה שהוא שואל: אם יש לי 12,000 שקל הכנסה אני צריך לזכות ב"מחיר למשתכן" וללכת לאופקים? אני יכול לשבת הלאה במרכז הארץ. איך זה ייתכן, הקשחת התנאים האלה, שהחליטו על זה?
<היו"ר משה גפני:>
אוקיי.

<מנחם אליעזר מוזס (יהדות התורה):>
זה דבר ראשון. הדבר השני – קודם כול זה חסם רציני לכל הנושא הזה, אבל התוצאה של זה, שילדי העשירים, אלה שהולכים על ההגרלות, הם זוכים בדירות האלה, והם משכירים את זה למי שלא שפר גורלו. שוב פעם נהפכת הדירה של ה"מחיר למשתכן" במקומות כאלה בגלל התנאים האלה רק לילדי עשירים, והם זוכים בזה ומשכירים את זה לבני העניים. האם לזה התכוונו, גם לעבור לפריפריה, וגם בכדי לעזור למי שלא שפר גורלו? זו השאלה שלי. 
<היו"ר משה גפני:>
תודה רבה. טוב מאוד. חברת הכנסת יעל פארן.

<יעל כהן-פארן (המחנה הציוני):>
תודה רבה. קודם כול, אני רוצה לברך על קיומו של הדיון, ולומר שכמובן הדברים שעלו כאן מאוד מאוד מדאיגים. יש פער אדיר בין המצב הכלכלי ה-so called והפערים החברתיים. ואנחנו רואים את זה מה שנקרא ביום-יום, אבל רואים את זה שהמדיניות לא נמצאת שם לצמצום הפערים.
אני חושבת שאת הסקירה הזאת ואת הדיון הזה היינו צריכים לקיים לפני חודשיים, לפני דיוני התקציב, אולי לפני שלושה חודשים. אולי אני יכולה להציע לוועדה לדרוש דיונים כאלה, שתמיד יגיעו לפני דיוני התקציב. 

<היו"ר משה גפני:>
הנגידה הייתה פה לפני ארבעה חודשים?
<מיקי לוי (יש עתיד):>
היא הייתה פה.

<יעל כהן-פארן (המחנה הציוני):>
אולי היא הייתה פה, אבל האם ניתנה כזאת סקירה? כי בסופו של דבר, תשמעו, אני יודעת שזה נאיבי לומר - - -
<היו"ר משה גפני:>
היה מספיק זמן מאז שהנגידה הייתה פה להתפכח עד התקציב. אם לא התפכחו, אז זה לא היה עוזר גם שהיא הייתה באה קודם.
<יעל כהן-פארן (המחנה הציוני):>
השאלה אם הדיון הזה – הרי ברור לי שבמהותו, ושוב, זה נאיבי לומר, אבל במהותו הוא צריך להשפיע קודם כול על התקציב ועל סדרי העדיפויות. וזה לא בא לידי ביטוי, ואת זה כבר נאמר.
אבל פה אני רוצה לפנות אלייך, גברתי הנגידה, כי את בעצם בתפקידך צריכה להיות קודם כול נאמנה לציבור. אומנם את היועצת הכלכלית של הממשלה, ואת ממונה על-ידי ראש הממשלה ושר האוצר – הנשיא ממנה אותך, אבל בהחלטה של ראש הממשלה ושר האוצר, ויש פה איזושהי בעיה, כי לי יש תחושה שאת לא מביאה מספיק בחדות דברים שצריכים להיאמר בצורה הרבה יותר נוקבת כלפי אותם מי שעומדים בסופו של דבר ומנתבים את הספינה הזאת.
עכשיו, בדברי הסיכום שלך, הדבר הראשון, הנקודה הראשונה – המצב המקרו-כלכלי הוא טוב, המדיניות המוניטרית תומכת בפעילות, והנקודה השלישית זה תמונת המצב הכלכלית-חברתית מחייבת מדיניות אקטיבית, זאת אומרת לא טובה. כשאני שומעת את ראש הממשלה עומד בסופו של דבר ומציג את דבריו בנושא תקציב המדינה או במענה לדיון 40 חתימות על המצב הכלכלי, אז הוא מתמקד כמובן רק בשתי הנקודות הראשונות, כאילו הנקודה השלישית היא לא קיימת והיא לא פקטור.
וזה מה שמדאיג אותי, כי בעיני הנקודה השלישית צריכה להיות הראשונה. ובעיני אם מצב המקרו הוא טוב, יש בעיה באיך שמודדים אותו, כי לא יכול להיות שהמצב החברתי כל כך גרוע – אנחנו נמצאים במקום הראשון בעוני, ובמקום הראשון או השני בפערים חברתיים – והמצב הכלכלי מצוין ונפלא. אז משהו פה לא מסתדר בעצם מדידת המדדים.
אוני רוצה להביא כאן לפתחך עוד נקודה, שבה אני חושבת, ואני מצטערת לומר את זה בצורה מאוד קשה, וזה לא אישית אלייך, זה גוף שאת נמצאת בו, שנמצא, שוב, באותו ניגוד עניינים, שהוא מצד אחד מייעץ ומחויב למי שמינה אותו, ומצד שני, בעיני המחויבות הראשונה שלו היא כלפי הציבור, וזה נושא הגז. 

ואני נמצאת בתכתובת מולך כבר קרוב לשנה, במכתבים הולכים וחוזרים, אבל אני חושבת שבנושא הזה אני לא מבינה מדוע את מסרבת לפנייה שלי, לעשות הערכה מחודשת ומעודכנת לגבי הצפי להכנסות המדינה ממיסוי הגז. יש טעויות מהותיות בעיני במה שבנק ישראל עשה, בהערכה שהוא ביצע, וזה מטעה את הציבור קודם כול, וזה מטה או היטה את קבלת ההחלטות בעניין. ופה אני חושבת שאת צריכה לזכור, שהמחויבות הראשונה שלך היא לתת דין וחשבון אמיתי לציבור. תודה רבה.
<היו"ר משה גפני:>
תודה רבה. גברתי הנגידה, בתור חבר בוועדה אני רוצה בבקשה גם להתייחס. אודה לך אם תשיבי על כל מה שנאמר קודם.
<מיקי לוי (יש עתיד):>
היא צריכה לשבת פה איזה שבוע.
<היו"ר משה גפני:>
לא, למה? נסיים בזמן.

<מנחם אליעזר מוזס (יהדות התורה):>
יש את ההלוויה של שר האוצר ושר המשפטים יעקב נאמן.
<היו"ר משה גפני:>
אה, אוקיי. בסדר, אסיים את זה לפני 12:00.
גברתי הנגידה, קודם כול, אני באמת חושב שהסקירה שלך הייתה מאלפת. אני חושב שהחברים גם הביאו את זה לידי ביטוי בעצם העובדה שאמרת דברים שהם העובדות שקיימות במשק הישראלי: המשק חזק, השכר גדל במידה מסוימת. המציאות, אם אנחנו מסתכלים מלמעלה, נוסעים במטוס מעל מדינת ישראל, ורואים מה המצב הכלכלי, המצב הכלכלי הוא מצוין. הוא יותר טוב מאשר היה אי פעם בעבר.
אבל כשאת נכנסת לפרטים, אז את מתחילה לראות שמתחיל להיות פה סכנה חברתית מהמדרגה הראשונה. זאת אומרת, המציאות היא שגם בסקירה שלך ראינו שיש אנשים שהם באמת יכולים לחיות את חייהם בלי בעיה, ומבחינה כלכלית הם מסודרים, ויש להם גם דירה וגם משכנתא שהם מקבלים עליה אם צריך, וגם גרים במרכז הארץ או הולכים לפריפריה מתי שהם צריכים, אבל יש ציבור גדול, שהוא הולך וגדל, הוא לא הולך וקטן, שהוא לא נמצא שם. הוא נמצא במצב חברתי מאוד קשה.
אני רוצה להקריא לך את הסעיף שממנה אותך למה התפקידים שלך: הנגיד ישמש יועץ לממשלה בעניינים כלכליים – וזה בסדר – לרבות לעניין צמצום פערים חברתיים וצמצום אי-שוויון בחלוקת ההכנסות בחברה. התפקיד שלך כנגידת בנק ישראל, והתפקיד של בנק ישראל בכלל, דיברנו על העניין הזה, היית צריכה לבוא לפה היום, ולהגיד מה עשית בבעיה הכי קשה שיש בחברה הישראלית – זה לא הבעיה הכלכלית. הבעיה הכי קשה זה צמצום הפערים, צמצום החלוקה בשוויון.
אז אם את באה ואת אומרת נתונים – ואתייחס למגזר החרדי שאני מכיר אותו מבעיות שאני מקבל תלונות – כשאת אומרת: מספר הנשים החרדיות גדל באופן דרמטי במקומות העבודה שלהם, לא נכנסת לעניין ולא בדקת את זה, או שאם בדקת לא הבאת פה את הנתונים, שאישה חרדית ממוצעת שמתקבלת לעבודה באיזשהו מפעל, היא מקבלת משכורת רעב. היא מקבלת משכורת שזה חרפה. 

לא הבאתי לפה מכתבים, אבל אני מכיר את האנשים, אני מכיר את התלונות שאני מקבל. זה תפקיד שלך. אין תפקיד אחר במדינה, שכתוב בחוק, שצמצום פערים חברתיים וצמצום אי שוויון בחלוקת ההכנסות בחברה. יותר מזה, האישה הולכת לעבוד, היא מבקשת לעבוד, היא מחפשת עבודה. בסוף היא מתקבלת לעבודה והיא מקבלת שכר עלוב.
אותו דבר גם בדברים אחרים. בין עובדי המדינה כמה יש אנשים חרדים, שעומדים בכל התנאים? כמה אנשים נכנסו לשם? אנחנו רואי שמספר הגברים החרדים לא מספיק ורחוק מאוד – אומנם עולה במידה מסוימת, אבל לא מספיק כדי להגיע למצב שבו הם מתקבלים לעבודה. כמה יש כאלה? למה זה קורה?
<מנחם אליעזר מוזס (יהדות התורה):>
כמה יש בבנק ישראל חרדים? מי יכול לומר?
<איתן ברושי (המחנה הציוני):>
תנו לגפני. מוציאים אותו מהריכוז.
<היו"ר משה גפני:>
בדיוק, אני יכול להתבלבל עם העניין. פשוט טיבי לא פה, אז הוא לא שואל כמה ערבים יש. אני לא שואל את השאלה הזאת. זה הרב מוזס, שישאל אותי בישיבת סיעה, אענה לו, אני מכיר את החרדים בבנק ישראל - - -
<נגידת בנק ישראל קרנית פלוג:>
אישית.

<היו"ר משה גפני:>
לא אישית.
<חזי כאלו:>
עזרת לנו בעניין הזה.
<היו"ר משה גפני:>
כן. על כל פנים, זה באמת סכנה חברתית, אמרתי את המגזר החרדי, אבל אני יכול להביא הרבה דוגמאות אחרות. שווי בנפשך אדם במעמד ביניים, שהוא צריך לחיות את חייו, לפרנס את משפחתו ולקנות לו דירה. תארי לעצמך את הקושי שהאיש הזה עובר, שזה יוצר מרמור חברתי. בהיסטוריה של אומות העולם זה הביא לדברים שאני לא רוצה להוציא מהפה. 

הוא יודע היום הכול: הוא יודע כמה משתכר פלוני וכמה משתכר אלמוני, ואיך הוא מסתדר עם הדירה במגדלי אקירוב, ואיך הוא קנה שתיים או שלוש דירות. הוא יודע. הוא רוצה ללכת לגור במעלות. הוא רוצה ללכת לגור במעלות. ובנק ישראל הקשה את התנאים עם המשכנתא. ואם הוא נכה צה"ל, מצבו בכלל על הפנים. 
אגב, אני לא מתכוון לוותר בעניין הזה, ואני לא מתכוון להרפות מהעניין הזה. אני מתכוון לקיים סדרה של דיונים עד שהבעיה תיפתר. לא יכול להיות שנכה צה"ל שרוצה לגור בפריפריה – או במרכז הארץ, אבל רוצה לגור בפריפריה – הוא לא מבקש מהמדינה שום דבר, רק שייתנו לו משכנתא, מה שהשכן שלו מקבל, שמצבו הכלכלי אותו דבר כמוהו. הוא לא מקבל. הוא לא מקבל בגלל שהוא נכה. ואם הוא נכה צה"ל, אז זה פשוט כתם על החברה. לוקחים בן-אדם שהיה בצבא, הוא נפצע, הוא היום נכה. ולא נותנים לו לקנות דירה, לא נותנים לו לקחת משכנתא.
<עודד פורר (ישראל ביתנו):>
כל נכה.
<איתן ברושי (המחנה הציוני):>
לא, אבל הוא מדגיש - - -

<היו"ר משה גפני:>
אמרתי. אמרתי, הדגשתי את זה כל הזמן: מדובר על כל נכה, אבל כשאתה מדבר על נכה צה"ל אתה בכלל - - -
<עודד פורר (ישראל ביתנו):>
הבושה כפולה.
<היו"ר משה גפני:>
מה זה הדבר הזה? אז זה נכון שהממשלה צריכה לעשות. אנחנו לא כל כך סומכים על הממשלה, גם אנחנו שנמצאים בקואליציה. אנחנו יותר סומכים על בנק ישראל. בנק ישראל עומד מעל, אובייקטיבית לחלוטין, צריך להגיד את דברו ולהגיד את זה חזק. 

אני אומר לך, כשחוקקתי את החוק הזה, כשדיברנו על יועצת כלכלית – יועץ, אז היה מדובר על נגיד – וצמצום פערים, התכוונתי שבנק ישראל יעמוד עם שיניים. אני יודע שהממשלה לא תוכל להתמודד עם זה. היא לא תוכל להתמודד בגלל סיבות פוליטיות, היא לא תוכל להתמודד בגלל שיש לה בעיות אחרות שאיתן היא צריכה להתמודד ולא מצליחה כל כך. לכם יש את הזמן, לכם יש את היכולת, לכם יש את המקצועיות. 

הפערים בחברה הם הסכנה הגדולה ביותר שקיימת לחברה הישראלית, לא המצב הכלכלי. אנחנו משק חזק, נתמודד עם זה. יש בעיה קשה עם זה שמפעלים עוזבים – יהיה קל להתמודד עם זה אם אכן נרצה לעשות את זה, זה בינתיים מצב קשה. אבל לא זה מה שמסכן את החברה.
יש בגמרא אמירה: פוק חזי מאי עמא דבר. תצאי לרחוב, תשמעי אנשים ששני בני הזוג עובדים. תצאי לרחוב, תשמעי משפחות ששני בני הזוג עובדים, תשמעי את המרמור, תשמעי את הטענות. אנשים שלא מבינים למה זה נוחת עליהם.
זה התפקיד שלכם. אתם צריכים להתמודד עם המשכנתאות, עם הנכים, אתם צריכים להתמודד עם הפערים החברתיים, אתם צריכים להתמודד עם מקומות העבודה. הממשלה לא תוכל לעשות את זה. אם היא תעשה, היא תעשה את זה בשוליים. 
בסדר, אז נעביר חוק. למשל, אתן לך דוגמה. ועדת הכספים העבירה חוק, שהחוק אומר שמי שזכאי למשכנתא יקבל פחות חצי אחוז מאשר בבנקים המסחריים. מה את חושבת, מה קרה עם החוק? החוק הוא חוק, אנחנו מדינת חוק.
<נגידת בנק ישראל קרנית פלוג:>
דיברנו על זה בפעם הקודמת.
<היו"ר משה גפני:>
כן, נכון, דיברנו על זה גם בשיחות בינינו וגם במה שקרה. הלכו והעלו במקומות אחרים. זה התפקיד שלך. אנחנו מחזקים אותך בעבודה שאת עושה, אנחנו תולים בך את התקוות. אנחנו לא כל כך תולים תקוות בממשלה. זאת אומרת, אנחנו חושבים שהממשלה צריכה לעשות את עבודתה. תודה רבה.
<מיקי רוזנטל (המחנה הציוני):>
יש בחירות שאני לא יודע ?
<היו"ר משה גפני:>
לא, לא. שמעתי אותי אומר את זה גם - - -

<מיקי רוזנטל (המחנה הציוני):>
סתם, זו הייתה בדיחה.

<היו"ר משה גפני:>
לא, בסדר, אבל גם אמרתי את זה בפעמים קודמות. ואני אומר את גם באופן פומבי.
<מיקי רוזנטל (המחנה הציוני):>
לא, אני גם מזדהה עם רוב הדברים שאמרת.

<היו"ר משה גפני:>
אני מקבל תלונות בבקשה, את יודעת. בבקשה.
<מיקי רוזנטל (המחנה הציוני):>
גם אמרתי דברים דומים.

<נגידת בנק ישראל קרנית פלוג:>
בנושא התקווה.
<איתן ברושי (המחנה הציוני):>
צריך אבל לתת את התנאים.
<היו"ר משה גפני:>
בדיוק. בבקשה, ד"ר פלוג.

<נגידת בנק ישראל קרנית פלוג:>
אוקיי, תודה. אתחיל עם הדברים של חבר הכנסת ילין. אני חושבת שהעובדה שנעשו הרבה מאוד צעדים בשנה-שנתיים האחרונות הן על-ידי בנק ישראל והן במסגרת החקיקה, אני מסתכלת קדימה ואני חושבת שנוצרו התנאים להגברה משמעותית של התחרות בתחום של השירותים הפיננסיים. חלק מהדברים נעשו על-ידי בנק ישראל עוד לפני ועדת שטרום, חלק נעשו במסגרת ועדת שטרום.
אבל על דבר אחד אני רוצה לענות בצורה שתהיה מאוד מאוד ברורה. עבדתי בצורה מאוד צמודה עם שלושה מפקחים על הבנקים. אני מוכרחה להגיד שכל אחד מהם היה סופר מקצועי, והדבר היחידי שהנחה אותו זה טובת הציבור. אז אני לא יודעת מה היה בשנות ה-60, ואני לא יודעת מי עבר לאן ומאיפה עברו – בסדר, אני יכולה להגיד לך מהניסיון שלי, שהאנשים האלה מחויבים במאה אחוז לטובת הציבור.
<מיקי רוזנטל (המחנה הציוני):>
האם לא צריך לעשות משהו פורמלי? למשל תקופת צינון?
<נגידת בנק ישראל קרנית פלוג:>
יש תקופת צינון.
<מיקי רוזנטל (המחנה הציוני):>
לא, תקופת הצינון היא שנה. היא שנה, ויש גם הנחות בזה. האם לא ראוי היה לדעתך להגדיל את זה למשל לשלוש שנים?
<נגידת בנק ישראל קרנית פלוג:>
אני חושבת שקודם כול יש תקופת צינון.

<מיקי רוזנטל (המחנה הציוני):>
נכון, אבל היא של שנה.

<נגידת בנק ישראל קרנית פלוג:>
היא לאו דווקא רק למפקחים על הבנקים, זה דבר מאוד כללי.
<מיקי רוזנטל (המחנה הציוני):>
נכון, נכון. אני שואל אותך ספציפית.

<נגידת בנק ישראל קרנית פלוג:>
הבעיה היא לא עם המפקחים על הבנקים. ואם רוצים תקופת צינון ארוכה, אז צריך לשלם, כי אחרת תיקח רק אנשים שיכולים להרשות את לעצמם, להיות פנסיונרים בגיל - - -
<מיקי רוזנטל (המחנה הציוני):>
זה בדיוק הצעת החוק שלי אומרת. זה אנשים שיש להם הרבה מאוד ידע.

<נגידת בנק ישראל קרנית פלוג:>
או שתיקח אנשים בסוף הקריירה, או שתצטרך לקחת אנשים רק ממעמד סוציו-אקונומי שיכולים לחיות לאורך זמן. אז אם אתה רוצה לחפש אנשים - - -

<עודד פורר (ישראל ביתנו):>
אנשים לא יבואו בשביל לשבת בבית שלוש שנים.

<מיקי רוזנטל (המחנה הציוני):>
לא, הם לא יישבו בבית. יש פתרונות ביניים בעולם.

<היו"ר משה גפני:>
הנושא עלה, הוא ברור, צריך לדון עליו. בסדר, הלאה.

<נגידת בנק ישראל קרנית פלוג:>
אבל אני מוכרחה להגיד שמהניסיון שלי, הרגולטורים שהכרתי מאוד מקרוב, היו מאוד ממוקדים בטובת הציבור ורק זה.
לגבי השאלה על תספורות, אז קודם כול חשוב לזכור שהדברים שאנחנו מדברים עליהם נוצרו לפני הרבה מאוד שנים. הכללים של ההלוואות ללווה בודד ולקבוצות לווים השתנו בצורה דרמטית. וההלוואות עכשיו, המגבלות הן הרבה יותר קשיחות. וחוץ מזה, גם הבנקים עצמם מסיטים את האשראי הרבה יותר למשקי בית, לאשראי קמעונאי. כך שאני חושבת שאנחנו מדברים עכשיו באמת על איזה פתרון של בעיות שנוצרו בעבר. ואני חושבת שהמגבלות הנוכחיות לא יאפשרו לבעיות האלה להתקדם - - -
<חיים ילין (יש עתיד):>
רגע, תני לי להבין, זה אומר שאין יותר לקיחת הלוואות בסכומים אסטרונומיים ומחיקות? זה מה שאת צופה?
<נגידת בנק ישראל קרנית פלוג:>
אני צופה שעם המגבלות הנוכחיות, ההיקף של ההלוואות לגורם בודד או לקבוצת לווים הרבה יותר קטנות מאשר היו בעבר. כן. ושהסטנדרטים השתנו בעניין הזה. 
<מיקי לוי (יש עתיד):>
גורם בסיכון.
<עודד פורר (ישראל ביתנו):>
לווה בסיכון.
<חיים ילין (יש עתיד):>
תודה רבה.

<נגידת בנק ישראל קרנית פלוג:>
לגבי חבר הכנסת ברושי, שנת 2016, אמרת, טובה בגלל העבר. היא טובה בגלל העבר, היא גם טובה בגלל מדיניות שננקטה. אני חושבת שגם מדיניות בנק ישראל עם הריבית המאוד נמוכה בהחלט תמכה בצמיחה. וזה חלק מהביצועים הטובים ברמת המקרו, שלטעמי לפחות נותנים את האפשרות להתמקד בבעיות היסודיות שניסיתי להציג פה.
<היו"ר משה גפני:>
הוא בעיקר שאל האם את חושבת להתערב בחקלאות?
<נגידת בנק ישראל קרנית פלוג:>
בנושא החקלאות אין לי כרגע תשובה. זה נושא שאני מוכרחה להגיד: לא היה בפוקוס של העבודה שלנו. אז אין לי כרגע תשובה. אני חושבת שמה שביקשת זה שנתייחס לנושא הזה, ובהחלט נשקול להיכנס אליו יותר לעומק.
<איתן ברושי (המחנה הציוני):>
לפני שיהיה המאוחר.
<נגידת בנק ישראל קרנית פלוג:>
למה לא משקיעים או למה משקיעים מעט? אז קודם כול, אני חושבת שבאמת ההשקעה במכונות ובציוד היא בהיקפים יחסית נמוכים. ויש לזה שורה של סיבות, חלק מהן קשורות להשקעה הלא מספיקה ורמה לא מספיקה של תשתיות. בסופו של דבר, רמת התשתיות משפיעה על הפריון של המגזר העסקי. אז אם יש רמה יותר גבוהה של תשתיות, זה מעודד השקעה פרטית. יש, אני חושבת, חסך גדול של השקעה בהון אנושי. לא תשקיע אם אתה לא חושב שיהיו לך עובדים מיומנים שיוכלו לעבוד על המכונות האלה.
ויש את הנושא של רגולציה, שהיום לא דיברתי עליו, אבל העודף וחוסר היעילות של חלק מתחומי הרגולציה הופכים את זה למהלך מאוד מאוד מסובך לפתוח עסק בישראל. הדגמתי את זה לאחרונה עם איזה סיפור. ואני חושבת שזה חלק מהנושאים שהממשלה אומנם רוצה לטפל. אני חושבת שצריך לעשות את זה בנחישות.
לגבי ההתייחסות שלך להורדת קצבאות והפחתת מיסוי.
<היו"ר משה גפני:>
שלך – מי זה?

<נגידת בנק ישראל קרנית פלוג:>
של חבר הכנסת עודד פורר. כמו שציינתי, אני חושבת שההפחתה של הקצבאות בהחלט הייתה קטליזטור לכניסה לשוק העבודה. צריך לתת לאנשים שנכנסים לשוק העבודה את הכלים, כדי שהם גם יוכלו להשתכר. והפער בהתאם לפערים בחינוך והחסכים, דיברתי על זה בהרחבה.
בנושא הפנסיה התקציבית, רק אני רוצה לציין, שקודם כול הפנסיה התקציבית היא, שוב, בעיה של העבר, כבר הרבה מאוד שנים לא נוספים אנשים חדשים.
<מיקי לוי (יש עתיד):>
2003.
<נגידת בנק ישראל קרנית פלוג:>
מ-2003, עם עוד כמה גופים שנכנסו יותר מאוחר. אבל כבעיה מקרו כלכלית, כבר עברנו את השיא. יש יותר שאלה של חלוקת הכנסות או חלוקת נטל, אבל מבחינה כלכלית - - -
<עודד פורר (ישראל ביתנו):>
לפי הנתונים שהציג דוח המבקר מדברים על 2032 כשנה שבה אז זה יתחיל לרדת בחזרה אחורה.
<נגידת בנק ישראל קרנית פלוג:>
אני מדברת על כאחוזי תוצר. גם המשק גדל, אז כאחוזי תוצר, אתה קורא לזה פצצה, אני חושבת שמבחינה מקרו-כלכלית, בהינתן שהמשק גדל - - - 
<היו"ר משה גפני:>
אוקיי.
<נגידת בנק ישראל קרנית פלוג:>
אוקיי, הנקודה ברורה.
להתייחסות של חבר הכנסת מיקי לוי. לגבי התקציב הדו-שנתי, אני חושבת שכן נעשו איזשהם מהלכים: גם רזרבות יותר גדולות וגם מהלכים שמאפשרים לפתוח את התקציב בתנאים מסוימים. 
<איתן ברושי (המחנה הציוני):>
חוק ההסדרים יותר גרוע מתקציב דו-שנתי.
<נגידת בנק ישראל קרנית פלוג:>
כך שזה עניין של טעם, אני לא רואה בזה את הבעיה הכלכלית מספר אחת בישראל.

<היו"ר משה גפני:>
לא אהבת את זה אבל.
<נגידת בנק ישראל קרנית פלוג:>
התייחסתי לזה, אגב, בזמן החקיקה.

<איתן ברושי (המחנה הציוני):>
אבל היא השלימה עם זה. כמוכם בקואליציה מקבלים את ההחלטה.
<מיקי לוי (יש עתיד):>
אף על פי - - - הולכות ונשחקות, בגלל הוצאות בלתי מתוכננות.
<נגידת בנק ישראל קרנית פלוג:>
לגבי הפערים הגדולים או הגדלים, אני חושבת שדיברתי בצורה – אם זה לא היה מספיק ברור לטעמי מה צריך לעשות, אני חושבת שהטיפול היסודי זה בתחום של החינוך וההכשרה המקצועית.

<מיקי רוזנטל (המחנה הציוני):>
אבל אמרת את זה גם בדוח הקודם, גברתי. אני מזכיר לך. לא?
<נגידת בנק ישראל קרנית פלוג:>
אני רוצה להגיד: הבעיה היא, אני חושבת, מה עושה ממשלת ישראל. 

<קריאה:>
היא לא שרת החינוך.

<נגידת בנק ישראל קרנית פלוג:>
אנחנו יכולים להצביע על הדברים. אנחנו מתייחסים אליהם בהרחבה בדוחות בנק ישראל. ואני חושבת שצריך להתמקד פה בבעיות ולא בשאלה אם מקשיבים או לא מקשיבים לי. אני חושבת שאנחנו אומרים את הדברים, מציגים מחקרים בתחומים האלה, ובהחלט לוקחים את התפקיד של הייעוץ הכלכלי מאוד ברצינות. ובסופו של דבר ההחלטות הן החלטות של ממשלת ישראל.
לגבי המשכנתאות, אז האמת שהיה דיון נרחב בפעם הקודמת. ההערכה שלנו זה שלא חלה או חל שינוי ברמת התחרות בתחום הזה, אבל כפי שנאמר, הממונה על ההגבלים העסקיים בודקת את הנושא הזה, ואני משערת שהיא תגיע או לא תגיע למסקנות. 

אני מעריכה שכן חלק גידול בתחום הזה של המשכנתאות, בגלל הריכוזיות היותר גדולה, ההיקפים של המשכנתאות. כן, יש פה את השקף שמראה את ההתפתחות אבל אתם מכירים אותו. והגורם המרכזי שהשתנה זה רמת הסיכון. ואגב, צריך לזכור, משכנתאות ניתנות לתקופה מאוד ארוכה. אז העובדה שהיום המצב המקרו-כלכלי הוא טוב ורמת האבטלה היא נמוכה זה נכון, אבל כשלוקחים בחשבון את הסיכון צריך להסתכל על האפשרות לכך שיהיו מחזורי עסקים - - -
<איתן ברושי (המחנה הציוני):>
אז, גברתי, תוזילו את הקרקע ותקלו על הזוגות הצעירים.
<היו"ר משה גפני:>
היא לא מוזילה קרקע.

<מיקי לוי (יש עתיד):>
אין לה שליטה - - -
<איתן ברושי (המחנה הציוני):>
היא לא מוזילה. רגע, דקה. הכוח שלה זה במה שהיא אומרת, לא במה שהיא עושה.
<היו"ר משה גפני:>
כן, בסדר.

<איתן ברושי (המחנה הציוני):>
אבל יש פה בעיה: איך אפשר לבנות ככה דירה?

<היו"ר משה גפני:>
טוב.

<נגידת בנק ישראל קרנית פלוג:>
אגב, ב"מחיר למשתכן", צריך להודות בזה שהממשלה מוכנה בעצם לוותר על הכנסות מהקרקע כדי להוזיל.

<איתן ברושי (המחנה הציוני):>
חלקית. אבל זה רק לחלק קטן מהציבור.

<יעל כהן-פארן (המחנה הציוני):>
הכלי המרכזי - - -

<היו"ר משה גפני:>
אבל אני לא פותח דיון מחדש.

<יעל כהן-פארן (המחנה הציוני):>
זה הכלי המרכזי.
<היו"ר משה גפני:>
בסדר, אבל נעשה דיונים על זה. אני לא הולך להרפות מהעניין של המשכנתאות, נקודה, אין ויכוח בכלל. כן. בבקשה.
<נגידת בנק ישראל קרנית פלוג:>
לחבר הכנסת מיקי רוזנטל, אז כמו שאמרתי, אנחנו מציגים את התמונה, מציבים אותה אני חושבת בצורה מאוד ברורה, מציגים את המלצות המדיניות, ובסופו של דבר הממשלה בוחרת.
לגבי מיסוי על דירה שלישית, את עמדתי ביטאתי. 
<מנחם אליעזר מוזס (יהדות התורה):>
מוזס.

<נגידת בנק ישראל קרנית פלוג:>
לחבר הכנסת מוזס עניתי. אני חושבת שהסוגיה של המשכנתאות, הגידול בסיכון בסופו של דבר הביא להתייקרות המשכנתאות. וכפי שנאמר, באמת הקלנו במגבלה של ה-LTV ל"מחיר למשתכן", וזה אני חושבת כאן אפשר לפחות לרוכשי דירה ראשונה - - - 
<איתן ברושי (המחנה הציוני):>
רק מי שזוכה בהגרלה.
<מנחם אליעזר מוזס (יהדות התורה):>
לא, אפילו מי שזוכה לא יכול ללכת לפריפריה לאופקים בגלל שמבקשים ממנו פי שלוש, גברתי הנגידה. מבקשים שיביא הוכחות על פי שלוש ממה - - -
<איתן ברושי (המחנה הציוני):>
המינהל הפך את אופקים למרכז.
<היו"ר משה גפני:>
רגע, רבותי, אנחנו רוצים לשמוע אותה.

<נגידת בנק ישראל קרנית פלוג:>
המגבלה שבנק ישראל הטיל בנושא ה-payment to income זה 50%. ואם ההלוואה או אם ה- payment to income עולה על 40%, אז יש דרישת הון יותר גבוהה. מה שמתואר כאן אני לא מכירה.

<מנחם אליעזר מוזס (יהדות התורה):>
זו הלוואה נורמלית ב"מחיר למשתכן", שאתם נותנים 70% - - - 

<היו"ר משה גפני:>
אם תוכלי לענות לוועדה. הרב מוזס, ביקשתי שהנגידה תבדוק את זה. כשהיא תיתן לנו תשובה, ניתן לך את התשובה.
<מנחם אליעזר מוזס (יהדות התורה):>
מחכים לתשובות. אנשים זכו. ברכסים, באופקים, כולם עומדים - - -
<היו"ר משה גפני:>
ובמעלות.

<מנחם אליעזר מוזס (יהדות התורה):>
כן.

<נגידת בנק ישראל קרנית פלוג:>
אוקיי, לגבי ההתייחסות של חברת הכנסת פארן, אז לגבי הבעיה הכלכלית-חברתית – שוב, אני חוזרת, אני חושבת שאנחנו הגורם שמתייחס לזה, גם בהרצאות שלי, גם בדוחות בנק ישראל, ובהחלט מציבים את המראה בפני הממשלה, בפני הציבור. אני חושבת שצריך להפריד: יש את הסוגיה המקרו-כלכלית – אנחנו מדברים גם עליה, העניין של המדרג, כל אחד יכול לעשות את המדרג כפי שהוא חושב. ואני חושבת שזה בהחלט נושא שאנחנו מציפים בכל הזדמנות.
לעניין הבקשה שלך לתחשיב המחודש לגבי תקבולי המיסים של הגז – אז, כפי שגם עניתי לך, אנחנו לא רואים תוחלת בלהעריך את ההכנסות לעשורים הבאים. אני לא רואה שזה יסייע במדיניות הנוכחית. וטווח הטעות מאוד גדול. אני רוצה להזכיר שמחירי האנרגיה זזים בין 100 דולר לחבית ל-40 או ל-26 דולר לחבית. אז אני לא ממש רואה שיש טעם לעשות עכשיו תחזית נוספת לעשורים הבאים.
<יעל כהן-פארן (המחנה הציוני):>
זאת התחמקות, גברתי. אני מאוד מצטערת לומר את זה כך.
<נגידת בנק ישראל קרנית פלוג:>
אוקיי.

ולחבר הכנסת ויו"ר הוועדה הרב גפני, אני רוצה להזכיר שבנושא צמצום הפערים, שאומנם מופיע כאחד מהיעדים שלנו, אין לבנק ישראל כלי כדי לצמצם את הפערים. והכלי העיקרי שלנו זה הניתוח המקצועי שלנו, והצגת הנושא והצפת הנושא בפני הממשלה, והצגת פתרונות. 

אז יש תחומים שבהם הממשלה מקשיבה. רק אתן דוגמה אחת, מה שנקרא מענק עבודה או מס הכנסה שלילי, זו הייתה אחת מהיוזמות של בנק ישראל. לקח לנו הרבה שנים לשכנע אחת מהממשלות הקודמות לאמץ את זה. זה כלי שבעיני הוא מאוד חשוב, כי הוא מטפל בדיוק באי השוויון או בעובדה שאנשים עובדים במשרה מלאה ולא משתכרים מספיק. אז זאת דוגמה טובה. אני חושבת שאנחנו משפיעים על המדיניות אבל היינו רוצים להשפיע יותר.
<היו"ר משה גפני:>
טוב, תודה רבה.
<מיקי רוזנטל (המחנה הציוני):>
יש לי רק שאלה בענייני התקציב.
<2. תקציב בנק ישראל לשנת 2017>
<היו"ר משה גפני:>
רגע, שנייה. יש עוד דבר ששמת פה על שולחן הוועדה לפי החוק, את הנושא של התקציב של בנק ישראל. ואז הגענו לסיכום שאנחנו לא נדרשים לאשר אותו, אלא אנחנו רואים אותו, אנחנו דנים בו.
<מיקי רוזנטל (המחנה הציוני):>
רק שאלה אחת.

<היו"ר משה גפני:>
לפני שאתה אומר אני רוצה להגיד שני דברים. דבר אחד, יש הפחתה בתקציב.
<נגידת בנק ישראל קרנית פלוג:>
נכון.

<היו"ר משה גפני:>
ההפחתה בתקציב נובעת ממה שאתם כותבים. בסדר. אני חושב שלא הייתם צריכים להפחית. אני חושב שהייתם צריכים להשאיר את התקציב, ולקחת את התקציב הזה, הנוסף, שהוא לא מופיע פה, ולעשות יותר עבודות מחקר, ויותר לבדוק לעומק למה יש פערים חברתיים. הייתם צריכים לעשות את זה. 

אני לא אומר שאת יכולה לשנות את הפערים החברתיים, אבל את יכולה להציף את הבעיה. שאלות ששאלתי, שאלות ששאלו אחרים, הייתם צריכים לעשות עבודה. הייתם צריכים לבדוק למה זה באמת קורה. אתם לא יכולים לצמצם את הפערים החברתיים, אתם יכולים לשים את זה על השולחן, למנות את הסיבות, למה זה קורה. זה דבר ראשון.
והדבר השני, אני רוצה לשאול אותך, גברתי הנגידה, יש פה את תפעול קרן אזרחי ישראל לרווחי הגז. זה חוק שעשיתי אותו בהיותי באופוזיציה כיושב-ראש ועדת המדע והטכנולוגיה, ולצערי הרב בתקציב 2016 היה 443, ועכשיו זה ירד ל-63. החוק אומר שהכנסות המדינה מההיטל יופקדו אחת לרבעון לאחר שיומרו לסכום במטבע חוץ, לחשבון בנק שיפתח לשם כך בנק ישראל. מה קרה עם הדבר הזה? מה ההפחתה פתאום? מה, אין גז או אין כסף?
<מיקי רוזנטל (המחנה הציוני):>
יותר מזה, הרחבנו את החוק והוספנו את התמלוגים של כי"ל לתוך העניין הזה?
<היו"ר משה גפני:>
נכון. בבקשה, מיקי.

<מיקי רוזנטל (המחנה הציוני):>
השאלה שלי נוגעת, גברתי, ראיתי באמת שיש צמצום בתקציב, אבל יש עלייה דרמטית בעלויות העבודה. מ-2016 – 122,000,000, ל-2017 – 135,000,000. זה 10%. את יכולה לתת לנו הסבר מניח את הדעת על העניין הזה?
<היו"ר משה גפני:>
בבקשה. על זה אתה?

<חזי כאלו:>
אני אתייחס.

<היו"ר משה גפני:>
כן, לגבי השאלה הזאת, ואחרי זה – בבקשה.

<נגידת בנק ישראל קרנית פלוג:>
חזי כאלו, מנכ"ל הבנק.

<חזי כאלו:>
לגבי עלויות עבודה – הגידול כאן משקף ראשית גידול בכוח אדם. זה גם עונה להערה של כבוד הרב גפני לגבי הצורך לתגבר את – אז אנחנו בהחלט בשנת התקציב 2017 הגדלנו את כוח האדם שלנו בקרוב ל-40 משרות. חצי מה-40 משרות האלה הם לצורך הקמת המאגר, מאגר נתוני אשראי, שהוא פרויקט מרכזי - - -
<היו"ר משה גפני:>
למה?

<נגידת בנק ישראל קרנית פלוג:>
מאגר נתוני אשראי.

<מיקי רוזנטל (המחנה הציוני):>
מאגר נתוני אשראי, החוק שעבר בוועדה - - -

<חזי כאלו:>
כידוע לכם, הוטל על בנק ישראל להקים אותו. זה פרויקט לאומי גדול, שיש לי כבוד שהוא יביא את התוצאות קודם כול של שקיפות רבה יותר. ודבר שני, באמת הגברת התחרות. ובסופו של דבר גם להורדת עלויות המימון של ההלוואות hopefully.
<היו"ר משה גפני:>
זה העלייה של - - -
<חזי כאלו:>
נכון. והמחצית השנייה היא בכל מיני תחומים: בתחומי השווקים, בכל מיני תחומים אחרים שהבנק גדל בהם, בתחומי הטכנולוגיה, משאבי אנושי, ותחומים אחרים שאנחנו גדלים בהם. זה המשקף את - - -
דבר נוסף, רכיב נוסף שבא לידי ביטוי כאן זה הסכם שכר, שיישמנו קצת באיחור, כמו במדינה, זה 7.75. היישום של ההסכם הציבורי אצלנו.
<נגידת בנק ישראל קרנית פלוג:>
הסכם המסגרת.
<חזי כאלו:>
כן. יש הסכם שבאפריל 2016 הממשלה וההסתדרות חתמו עליו, על תוספת של 7.75 בחמש פעימות למגזר הציבורי. בתמורה לכל מיני דברים שגם אנחנו הנהגנו אותם. גם טיפלנו בשכר שלנו. 

<היו"ר משה גפני:>
זה לא שבנק ישראל מחליט לבד על השכר.
<מיקי רוזנטל (המחנה הציוני):>
אני יודע. בסדר, שמע, זו קפיצה שמבקשת שאלה. לא אמרתי שזה לא בסדר, ביקשתי הסבר. ההסבר מניח את הדעת.

<נגידת בנק ישראל קרנית פלוג:>
לא, זה בסדר.

<היו"ר משה גפני:>
שאלה במקום.

<חזי כאלו:>
אז רק לסכם: רוב הגידול הלך לגידול בכוח אדם ומיעוטו לשכר. 

<נגידת בנק ישראל קרנית פלוג:>
לגבי הנושא של התקציב להקמת קרן אזרחי ישראל, אז נקבל את הניהול של הקרן כשהסכום שיצטבר יהיה מיליארד שקל. ועשינו הערכה שהנושא הזה ייקח יותר זמן ממה שהיה נראה קודם לכן.
<היו"ר משה גפני:>
מה נראה היום?
<נגידת בנק ישראל קרנית פלוג:>
זה לא יקרה בשנה הקרובה, או זה לא יקרה ב-2018.
<היו"ר משה גפני:>
למה ב-2016 היה תקציב של 440?
<נגידת בנק ישראל קרנית פלוג:>
כי אז הייתה הערכה שהקרן תגיע לסכומים האלה מוקדם יותר.
<שגית אפיק:>
וכמה היא עומדת היום יודעים?
<נגידת בנק ישראל קרנית פלוג:>
אני לא יודעת. אבל זה מאוד מאוד רחוק משם.
<מיקי רוזנטל (המחנה הציוני):>
הבנתי. אז רגע, אז כל המיליארדים שהבטיחו לנו איפה הם?

<היו"ר משה גפני:>
טוב. יש עוד שאלות?

<מיקי רוזנטל (המחנה הציוני):>
רגע, זה נורא חשוב: מתי כן יהיה?

<היו"ר משה גפני:>
היא אמרה שהשנה לא.

<מיקי רוזנטל (המחנה הציוני):>
לא, אבל הבנתי את התשובה. מה הצפי? הרי הבטיחו לנו מאות מיליארדים.
<נגידת בנק ישראל קרנית פלוג:>
ב-2019? 2019 כנראה, כן.
<היו"ר משה גפני:>
מה זה כנראה? 

<מיקי רוזנטל (המחנה הציוני):>
כנראה זה לא תשובה טובה. מאוד נשמח לדעת, גם אם לא עכשיו.
<נגידת בנק ישראל קרנית פלוג:>
אני רוצה להגיד לכם משהו: כשמחירי האנרגיה משתנים, הסכום שגובים אותו כ-superprofits, אותו חלק שיגיע לקרן הזאת, הוא כמובן מתכווץ. וכשמחירי האנרגיה היו הרבה יותר גבוהים, ההנחה הייתה שהסכומים האלה יצטברו הרבה קודם לכן.
<מיקי רוזנטל (המחנה הציוני):>
סליחה, המחיר פה בארץ הוא די קבוע, הרי זאת הייתה אחת הבעיות של המתווה, ולכן חלקנו לפחות התנגדנו למתווה. אז השאלה היא: רק יכול להיות גידול בכמויות, כי חברת חשמל חתמה הסכם ל-15 שנה על אותו מחיר. גם אם המחיר ירד, לדאבוננו.
<נגידת בנק ישראל קרנית פלוג:>
חלק מה- superprofitמגיע דווקא מהעסקאות האחרות. אבל אתן לכם, אעביר לכם - - -
<היו"ר משה גפני:>
מי יודע לתת תשובה על זה?
<נגידת בנק ישראל קרנית פלוג:>
במשרד האוצר.

<קריאה:>
תשובה חד-משמעית? אף אחד. זה תחזית.
<נגידת בנק ישראל קרנית פלוג:>
זה צריך להגיע למיליארד שקל.

<היו"ר משה גפני:>
מיליארד. אני יודע. אז עשינו את זה בחוק.

<נגידת בנק ישראל קרנית פלוג:>
נכון. ננסה לברר מהי ההערכה העדכנית ונעביר לכם.

<היו"ר משה גפני:>
טוב. יעקב, אתה רוצה להגיד משפט? כי אנחנו סיימנו.

<יעקב אשר (יהדות התורה):>
אני רוצה משפט אחד. אני מבין שדיברו הרבה על נושא המשכנתאות, ואני לא רוצה להרחיב על זה בכלל. שי שתי נקודות: אחת נקודה פרטנית, גברתי, ואחת נקודה כללית.

והנקודה הפרטנית: יש הנחיה, במסגרת ההנחיות החדשות, שלדעתי הקשו מאוד על הנושא של משכנתאות, יש הנחיה שמהאישור העקרוני הבנק מחויב לריבית או לאחוזים שדיברו 12 יום. היו תקופות שיכול להיות שהיה אפשר לעשות את זה ב - - -
<היו"ר משה גפני:>
יעקב.

<יעקב אשר (יהדות התורה):>
כי מה קורה? בן-אדם מקבל אישור עקרוני על אחוז מסוים, עובר את ה-12 יום, ואז פתאום הוא מגיע והמספרים אחרים לגמרי. והוא כבר כבול בתוך הבנק הזה. להעביר את זה ל-30 יום, של אפשרות שהמחיר הזה נשאר באותו מחיר של הריביות, כדי לאפשר לאנשים לסיים את ההליך על אותם מספרים. זה דבר ראשון.
ודבר שני, בגדול לדעתי צריך לבוא ביחד עם הממשלה, כי מה שקורה היום בעצם אנחנו יודעים כולם שהבנקים לא אוהבים כל כך את מחירי הדיור למשתכן ברמת הסיכון שלהם והכול. צריך פה איזשהו פתרון ברמה גבוהה של איזה ערבות מדינה בצורה כזו או אחרת, משהו שירגיע אתכם, כי כשאתם לא רגועים ואתם מעבירים את זה הלאה, בסופו של דבר כמו שאמרו, ודיבר על זה ודאי הרב מוזס שמדברים על זה כ כל הזמן, בסופו של דבר אנשים נפגעים, אינם מקבלים משכנתאות, או שמשלמים עליהם ריבית גבוהה הרבה יותר רק בשביל - - -
<היו"ר משה גפני:>
תודה רבה, החבר הכנסת אשר. אני מודה לך, גברתי הנגידה.
<יעקב אשר (יהדות התורה):>
לגבי ה-12 יום, אפשר רק - - -

<היו"ר משה גפני:>
אני אומר לך: אנחנו בוועדה לא מתכוונים להרפות מהעניין הזה, זה עולה כל הזמן. חלק מהדברים הם לא בשליטה שלך, זה לא שאת יכולה לעשות כך או אחרת. יש דברים שהם בשליטה של בנק ישראל, של המפקחת על הבנקים, של נגידת הבנק. יש דברים שהנגידה צריכה לומר את דברה. ונקיים את הדיונים האלה, כי אנחנו רואים בזה סכנה חברתית גדולה, בעצם העובדה שהן-אדם מגיע בסוף לבנק – מוזס, נתתי לך לדבר - - -
<מיקי רוזנטל (המחנה הציוני):>
אבל הוא מקבל משכנתא עכשיו.

<היו"ר משה גפני:>
ולכן נקיים את הדיונים האלה. אני חושב שהדיון היה דיון רציני, פורה, ובלי התלהמויות. אפילו שמחת להישאר פה. 

תודה רבה.

<הישיבה ננעלה בשעה 12:08.>

